An salik gikan sa translasyon kan Biblia bilang ipinagpahayag ki Joseph Smith an Propeta, Hunyo 1830-Pebrero 1831.\nAn Diyos nagpahayag kan saiyang sadire ki Moises---Si Moises pinagbago---Komprontasyon ki Satanas---Kadakulon na mga pinag-erokan na mga kinaban an nahiling---Mga mundo na mayong bilang an pinaglalang sa paagi kan Ake---An gibo nin Diyos asin kamurawayan tanganing darahon na mangyari an immortalidad asin an eternal na buhay nin tawo.\n1 AN mga tataramon nin Diyos, na siya an nagtaram ki Moises kan sarong panahon na kunsoarin si Moises pinagdara sa itaas nin sarong halangkawon na gayong bukid,\n2 Asin saiyang nahiling an Diyos lalawgon sa lalawgon, asin siya nakipag-olay saiya, asin an kamurawayan nin Diyos yaon ki Moises; kun kaya si Moises nakapagtagal sa saiyang presensiya.\n3 Asin an Diyos nagtaram ki Moises, na nagsasabi: Hilnga, Ako an Kagurangnang Diyos na Makakamhan, asin Daeng Katapusan an sakuyang pangaran; nin huli ta Ako daeng kapinunan nin mga aldaw o katapusan nin mga taon; asin bako daw na ini daeng katapusan?\n4 Ain, hilnga, ika an sakuyang akeng lalake; kumbaya mansaya, asin Ako magpapahiling saimo kan madahumong gibo nin sakuyang mga kamot; pero bakong gabos, nin huli ta an sakuyang mga gibo mayong katapusan, asin man an sakuyang mga tataramon, nin huli ta sinda dae mag-uuntok.\n5 Kumbaya, mayong tawo an makakahiling kan gabos kong mga gibo, laen lang na siya nakapaghiling na kan gabos kong kamurawayan; asin mayong tawo an makakahiling kan gabos kong mga kamurawayan, asin pagkatapos yaon pa sa laman sa ibabaw nin daga.\n6 Asin Ako igwa nin sarong trabaho para saimo, Moises, sakuyang akeng lalake; asin ika yaon sa kaagidan kan sakuyang Bugtong na Pinili; asin an sakuyang Bugtong na Pinili iyo asin an magigin Tagapagligtas, nin huli sa siya pano nin grasya asin katotoohan; pero mayong Diyos na laen sako, asin gabos na mga bagay yaon sa presente sa sako, nin huli ta Ako nakakaaram sa sainda gabos.\n7 Asin ngonyan, hilnga, ining sarong bagay Ako mapahiling sa saimo, Moises, sakuyang akeng lalake, nin huli ta ika yaon sa mundo, asin ngonyan Ako an magpapahiling kaini sa saimo.\n8 Asin ini nangyaring naglipas na si Moises nagmansay, asin nahiling an mundo na kun saen siya pinaglalang; asin si Moises nakapaghiling sa mundo asin sa mga katapusan kaini, asin an gabos na mga kaarakian nin mga tawo na yaraon, asin pinaglalang; sa kapareho siya grabeng gayo an kangangalasan asin pagkahuyak.\n9 Asin an presensiya nin Diyos nagbaya gikan ki Moises, na an saiyang kamurawayan dae nakalukob ki Moises; asin si Moises pinagbayaan sa saiyang sadire. Asin habang siya pinagbayaan sa sadire niya, siya natumba sa daga.\n10 Asin ini nangyaring naglipas na idto nangyari sa lawig nin kadakulon na mga oras bago si Moises giraray naresibe an saiyang natural na kusog na siring sa tawo; asin siya nakapagsabi sa sadire niya: Ngonyan, nin huli kaining kausa ako nakakaaram na an tawo daeng kamugtakan, na an bagay ini kaidto dae ko pinaghuhuna-huna.\n11 Pero ngonyan an sakuyang sadireng mga mata an nakapaghiling sa Diyos; pero bako an sakuyang natural, kundi an sakuyang espirituwal na mga mata, nin huli ta an sakuyang natural na mga mata dae nanggad makakapaghiling; nin huli ta ako dapat na nagkadaragang asin naggadan sa saiyang presensiya; pero an saiyang kamurawayan yaon sako; asin ako nakapaghiling kan saiyang lalawgon, nin huli ta ako pinagbag-o sa atubangan niya.\n12 Asin ini nangyaring naglipas na kunsoarin si Moises nagsabi kaining mga tataramon, hilnga, si Satanas nag-abot sa pagtentar saiya, na nagsasabi: Moises, ake nin tawo, magsamba ka sako.\n13 Asin ini nangyaring naglipas na si Moises namansayan si Satanas asin nagsabi: Siisay ka man? Nin huli ta hilnga, ako sarong akeng lalake nin Diyos, na kaagidan kan saiyang Bugtong na Pinili; asin haen baya an saimong kamurawayan, na tangani na ako dapat na magsasamba saimo?\n14 Nin huli ta hilnga, ako dae makakapaghiling sa Diyos, laen lang na an saiyang kamurawayan maglulukob sako, asin ako pinagbag-o sa atubangan niya. Pero ako nakakahiling saimo sa natural na tawo. Bako daw na ini iyong gayo?\n15 Pagbendisyunan lugod an pangaran nin sakuyang Diyos, nin huli ta an saiyang Espiritu dae man gabos na pinagwara gikan sako, o baya haen an saimong kamurawayan, nin huli ta ini baga kadikloman sa sako? Asin ako makakapaghusga sa tahaw mo asin an Diyos; nin huli ta an Diyos nagsabi sa sako: Magsamba ka sa Diyos, para saiya ka sana dapat na magsisirbe.\n16 Magrayo ka digde, Satanas; dae mo ako pagdayaon; nin huli ta an Diyos mismo nagsabi sako: Ika baya kaagidan kan sakuyang Bugtong na Pinili.\n17 Asin siya man nagtao sako nin mga kasugoan kunsoarin siya nag-apod sako luwas sa nag-aagabaab na palumpon, na nagsasabi: Mag-apod ka sa Diyos sa pangaran nin sakuyang Bugtong na Pinili, asin magsamba ka sako.\n18 Asin giraray si Moises nagsabi: Ako dae mag-uuntok sa pag-apod sa Diyos, ako igwa pang ibang mga bagay na ipaghahapot saiya: nin huli ta an saiyang kamurawayan naglukob sako, na kumbaya ako makakapaghusga sa tahaw niya asin saimo. Maghale ka digde, Satanas.\n19 Asin ngonyan, kunsoarin si Moises nakapagsabi kaining mga tataramon, si Satanas napakurahaw nin sarong makusog na boses, asin nagwala sa ibabaw nin daga, asin nagsugo, na nagsasabi: Ako an Bugtong na Pinili, magsamba ka sako.\n20 Asin ini nangyaring naglipas na si Moises nagpoon na matakot na gayo; asin habang siya nagpoon na sa pagkatakot, saiyang nahiling an kapaitan nin impiyerno. Daeng pagkukulang, nangapudan sa Diyos, siya nagresibe nin kusog, asin siya nagsugo, na nagsasabi: Maghale ka sako, Satanas, nin huli ta ining sarong Diyos sana ako magsasamba, na iyo ngani an Diyos nin kamurawayan.\n21 Asin ngonyan si Satanas nagpoon nang mangubog-kubog, asin an daga naglinog; asin si Moises nagresibe nin kusog, asin nag-apod sa Diyos, na nagsasabi: Sa pangaran nin Bugtong na Pinili, maghale ka digde, Satanas.\n22 Asin ini nangyaring naglipas na si Satanas nagkurahaw nin sarong dakulaon na boses, na may pagtatangis, asin mga pagrait, asin pagrag-ot nin mga ngipon; asin siya naghale digde, magin gikan sa presensiya ni Moises, na siya dae na nahiling niya.\n23 Asin ngonyan sa bagay na ini si Moises nagpatotoo; pero nin huli sa karigsokan ini dae nakamit sa pag-iriba nin mga kaarakian nin mga tawo.\n24 Asin ini nangyaring naglipas na kunsoarin si Satanas naghale na gikan sa presensiya ni Moises, dangan si Moises nagtangad kan saiyang mga mata sa langit, habang napapano kan Espiritu Santo, na iyo an nagpatotoo kan Ama asin kan Ake;\n25 Asin nangangapudan sa pangaran nin Diyos, saiyang nahiling an saiyang kamurawayan giraray, nin huli ta ini nakalukob saiya; asin siya nakadangog nin sarong boses, na nagsasabi: Paladan ka, Moises, nin huli ta Ako, an Makakamhan, pinagpili ka, asin ika paghihimoon na mas makusog kesa kadakol na mga katubigan; nin huli ta sinda magsusunod kan saimong sugo na siring baga na ika Diyos.\n26 Asin uya, Ako kaiba mo, magin sagkod sa katapusan nin saimong mga aldaw; nin huli ta saimong ipagliligtas an sakuyang mga katawohan gikan sa kauripnan, na iyo ngani an Israel na sakuyang pinili.\n27 Asin ini nangyaring naglipas, habang an boses padagos pang nagtataram, si Moises binaling an saiyang mga mata asin nahiling an kinaban, iyo, maski an kabilogan kaini; asin mayo ni sarong partikulo kaini na dae niya nahiling, namansayan ini sa paagi kan espiritu nin Diyos.\n28 Asin saiyang nahiling man an mga nag-eerok kaini, asin mayo ni sarong kalag na dae niya nahiling; asin saiyang namansayan sinda sa paagi kan Espiritu nin Diyos; asin an saindang kabilangan dakulaon, na dae ngani mabibilang na siring sa baybay na yaon sa baybayon nin dagat.\n29 Asin saiyang nahiling an kadakol na mga kadagaan; asin an lambang kadagaan pinag-apod na daga, asin igwa nin mga nag-eerok sa lalawgon kaini.\n30 Asin ini nangyaring naglipas na si Moises nag-apod sa Diyos, na nagsasabi: Sabiha tabi sako, Ako nagngangayo-ngayo saimo, tadaw baya ta arog kaini an mga bagay, asin sa ano baya ta hinimo mo po sainda?\n31 Asin hilnga, an kamurawayan nin Kagurangnan nakalukob ki Moises, na tangani baya si Moises nagtitindog sa presensiya nin Diyos, asin nakiolay saiya lalawgon sa lalawgon. Asin an Kagurangnang Diyos nagsabi ki Moises: Para sa sakuyang sadireng katuyuhan kaya Ako an naghimo kaining mga bagay. Uya baya an kadunungan asin ini yaon sako.\n32 Asin sa paagi kan tataramon nin sakuyang kapangyarihan, Ako an naglalang sainda, na iyo ngani an sakuyang Bugtong na Piniling Ake, na iyo an pano nin grasya asin katotoohan.\n33 Asin mga kinaban na mayong kabilangan Ako an naglalang; asin Ako man an naglalang sainda para sa sadire kong katuyuhan; asin sa paagi kan Ake Ako an naglalang sainda, na iyo ngani an sakuyang Bugtong na Pinili.\n34 Asin an enot na tawo kan gabos na mga tawo sakong pinag-apod na Adan, na iyo an kadakol.\n35 Pero an kasaysayan sana kan kinaban na ini, asin an mga nag-eerok kaini, Ako magtatao sa saimo. Nin huli ta hilnga, igwa nin kadakulon na mga kinaban na naglipas na sa paagi kan tataramon nin sakuyang kapangyarihan. Asin igwa nin kadakulon na ngonyan nagtitindog pa, asin daeng kabilangan sinda para sa tawo; kundi na gabos na mga bagay pinagbilang para sako, nin huli ta sinda sakuya asin Ako an nakakaaram sainda.\n36 Asin ini nangyaring naglipas na si Moises nagtaram sa Kagurangnan, na nagsasabi: Mapano ka man lugod nin pagkaherak sa saimong surugoon, O Diyos, asin sabiha tabi sako an mapapanungod sa kinaban na ini, asin sa mga nag-eerok kaini, asin man sa mga kalangitan, asin dangan pa na an saimong surugoon magin kontento.\n37 Asin an Kagurangnang Diyos nagtaram ki Moises, na nagsasabi: An mga kalangitan, sinda kadakulon, asin sinda dae mabibilang para sa tawo; kundi sinda pinagbilang para sako, nin huli ta sinda sakuya.\n38 Asin siring na an sarong kinaban naglipas na, asin an mga kalangitan kaini magin iyo man sa ibang maarabot, asin daeng katapusan an sakuyang mga gibo, ni an sakuyang mga tataramon.\n39 Nin huli ta hilnga, iyo ini an sakuyang gibo asin an sakuyang kamurawayan----na darahon na mangyari an immortalidad asin eternal na buhay nin tawo.\n40 Asin ngonyan, Moises, sakuyang ake, Ako magtataram sa saimo mapapanungod sa kinaban na ini na kun saen ika nakatindog; asin ika magsusurat nin mga bagay na Ako an magtataram.\n41 Asin sa sarong aldaw kunsoaring na an mga kaarakian nin mga tawo maghuhuna sa sakuyang mga tataramon na mayong kamanungdanan asin paghaleon an kadakol sainda gikan sa libro na saimong pagsusuraton, hilnga, Ako mag-aalaga pa nin ibang siring saimo; asin sinda maipagbalik giraray sa pag-iriba nin mga kaarakian nin mga tawo---sa pag-iriba nin kadakol na maniniwala.\n42 (An mga tataramon na ini pinagsabi ki Moises sa may bukid, na an pangaran kaini dae nanggad maipagsabi sa pag-iriba kan mga kaarakian nin mga tawo. Asin ngonyan sinda pinagsasabi sa saimo. Dae mo ipagpahiling sa iba laen lang sainda na matubod. Arog kaini. Amen.)\nAn Diyos an naglalang kan mga langit asin kan kinaban---Gabos na mga porma nin buhay pinaglalang---An Diyos naghimo nin tawo asin tinao saiya an dominyon na mangingibabaw sa gabos pang iba.\n1 ASIN ini nangyaring naglipas na an Kagurangnan nagtaram ki Moises, na nagsasabi: Hilnga, Ako mapahayag sa saimo mapapanungod kaining langit, asin kaining kinaban; ipagsurat mo an mga tataramon na Ako an masabi. Ako an Kapinunan asin an Katapusan, an Makakamhan na Diyos; sa paagi kan sakuyang Bugtong na Pinili Ako naglalang kaining mga bagay; iyo, sa kapinunan Ako an naglalang kan langit, asin kan kinaban na kun saen ika nagtitindog.\n2 Asin an kinaban kaidto mayong kapormahan, asin mayong laman; asin Ako nagkausa sa kadikloman na mag-abot sa ibabaw kan lalawgon nin kantil; asin an sakuyang Espiritu naghihiro sa kaibabawan kan lalawgon nin katubigan; nin huli ta Ako an Diyos.\n3 Asin Ako, Diyos, nagsabi: Tuguti na magkaigwa nin liwanag; asin nagkaigwa nin liwanag.\n4 Asin Ako, Diyos, nahiling an liwanag; asin an liwanag na iyan marahayon. Asin Ako, Diyos, pinagbanga an liwanag gikan sa kadikloman.\n5 Asin Ako, Diyos, pinag-apod an liwanag na Aldaw; asin an kadikloman, Ako an nag-apod na Banggi; asin ini Ako an naggibo sa paagi kan tataramon nin sakuyang kapangyarihan, asin ini nangyayari habang Ako nagtataram; asin an kabanggihon asin an kaomagahon nangyari an enot na aldaw.\n6 Asin giraray, Ako, Diyos, nagsabi: Tuguti na magkaigwa nin sarong kahiwasan sa katahawan nin mga katubigan, asin ini nangyayari, magin habang Ako nagtataram; asin Ako nagsabi: Tuguti na ini magbanga kan mga katubigan gikan sa mga katubigan; asin ini nangyari;\n7 Asin Ako, Diyos, naghimo nin kahiwasan asin pinagbanga an mga katubigan, iyo, an kadakulon na mga katubigan sa irarom nin kahiwasan gikan sa mga katubigan na yaon sa ibabaw nin kahiwasan, asin ini nangyayaring gayo habang Ako nagtataram.\n8 Asin Ako, Diyos, pinag-apod an kahiwasan Langit; asin an kabanggihon asin an kaomagahon nangyari an ikaduwang aldaw.\n9 Asin Ako, Diyos, nagsabi: Tuguti na an mga katubigan na yaon sa irarom nin langit magin magkatiripon na magkasararo sa sarong lugar, asin ini nangyari; asin Ako, Diyos, nagsabi: Tuguti na magkaigwa nin marang kadagaan; asin ini nangyari.\n10 Asin Ako, Diyos, pinag-apod an marang kadagaan na Daga; asin an katiriponan nin nagkasararong mga katubigan, pinag-apod kong Dagat; asin Ako, Diyos, nahiling na an gabos na mga bagay na Ako an naggibo marahayon.\n11 Asin Ako, Diyos, nagsabi: Tuguti na an daga magpatalubo nin awot, an herbo na mamumunga nin pisog, an prutas na kahoy na mamumunga nin prutas, siring kan saiyang klase, asin an kahoy na mamumunga nin prutas, na an pisog dapat magin siring kaini kan sadire niya sa ibabaw nin daga, asin ini nangyayari habang Ako nagtataram.\n12 Asin an daga nagpatalubo nin awot, lambang herbo na namumunga nin pisog na kaarog kan saiyang klase, asin an kahoy na namumunga nin prutas, na an pisog dapat magin yaon sa sadire niya, na kaagid kan saiyang klase; asin Ako, Diyos, nahiling na an gabos na mga bagay na Ako an naghimo marahayon;\n13 Asin an kabanggihon asin an kaomagahon nangyari an ikatulong aldaw.\n14 Asin Ako, Diyos, nagsabi: Tuguti na magkaigwa nin mga liwanag sa kahiwasan nin langit, tanganing magbanga kan aldaw gikan sa banggi, asin tuguti sinda na magin para sa mga senyales, asin para sa mga kapanahunan, asin para sa mga aldaw, asin para sa mga taon;\n15 Asin tuguti sinda na magin para sa mga liwanag sa kahiwasan nin langit na magtatao nin liwanag sa ibabaw nin kinaban; asin ini nangyari.\n16 Asin Ako, Diyos, naghimo nin duwang dakulaon na mga liwanag; asin an makusugon na liwanag iyo an maghahade sa aldaw, asin an maluyahon na liwanag iyo an maghahade sa banggi, asin an makusugon na liwanag iyo an saldang, asin an maluyahon na liwanag iyo an bulan; asin an mga bitoon man pinaghimo na magin uyon sa sakuyang tataramon.\n17 Asin Ako, Diyos, nagpamugtak sainda sa kahiwasan nin langit tanganing magtao nin liwanag sa ibabaw nin kinaban,\n18 Asin an saldang maghahade sa bilog na aldaw, asin an bulang maghahade sa bilog na banggi, asin tanganing magbanga kan liwanag gikan sa kadikloman; asin Ako, Diyos, nahiling na an gabos na mga bagay na Ako an naghimo marahayon;\n19 Asin an kabanggihon asin an kaomagahon nangyari an ikaapat na aldaw.\n20 Asin Ako, Diyos, nagsabi: Tuguti na an mga katubigan magpaluwas nin kadakulon na mga naghihirong mga nilalang na igwang buhay, asin gamgam na puwedeng magrulupad sa kaibabawan nin kinaban sa bukas na kahiwasan nin langit.\n21 Asin Ako, Diyos, naglalang nin darakulang mga balyena, asin lambang buhay na nilalang na naghihiro, na an mga katubigan an nagpaluwas nin kadakulon, sa lambang klase kaini, asin lambang pakpakan na gamgam na susog sa klase kaini; asin Ako, Diyos, nahiling na an gabos na mga bagay na Ako an naglalang marahayon.\n22 Asin Ako, Diyos, nagbendisyon sainda, na nagsasabi: Magin mabinunga kamo, asin magdakol, asin lantopon an mga katubigan nin dagat; asin tuguti na an mga gamgam maglayog sa kinaban;\n23 Asin an kabanggihon asin an kaomagahon nangyaring an ikalimang aldaw.\n24 Asin Ako, Diyos, nagsabi: Tuguti na daga magpaluwas nin mga may buhay na nilalang susog sa klase niya, mga kabakahan, asin mga nagkakanap na mga bagay, asin mga hayop nin daga na susog sa saindang klase, asin ini nangyari;\n25 Asin Ako, Diyos, naghimo kan mga hayop nin kinaban na susog sa saindang klase, asin kabakahan na susog sa saindang klase, asin lambang bagay na nagkakanap sa ibabaw nin daga na susog sa saiyang klase; asin Ako, Diyos, nahiling na an gabos na ining mga bagay marahayon.\n26 Asin Ako, Diyos, nagsabi sa sakuyang Bugtong na Pinili, na kaiba ko gikan pa sa kapinunan: Tugutan tang humimo nin tawo sa satuyang imahe, susog sa satuyang kaagidan; asin ini nangyari. Asin Ako, Diyos, nagsabi: Tuguti sinda na magkaigwa nin dominyon na labaw sa mga kasiraan nin dagat, asin labaw sa mga gamgam nin paros, asin labaw sa mga kabakahan, asin labaw sa daga, asin labaw sa lambang nagkakanap an bagay na nagkakamang sa ibabaw nin daga.\n27 Asin Ako, Diyos, naglalang nin tawo sa sakuyang sadireng imahe, sa imahe nin sakuyang Bugtong na Pinili naglalang Ako saiya; lalake asin babaye naglalang Ako sainda.\n28 Asin Ako, Diyos, pinagbendisyunan sinda, asin nagsabi sa sainda: Magin mabinunga kamo, asin magpakadakol, asin lakopon an kinaban, asin sakopa ini, asin magkaigwa nin dominyon labaw sa kasiraan nin dagat, asin labaw sa mga gamgam nin paros, asin labaw sa lambang maybuhay na bagay na naghihiro sa ibabaw nin daga.\n29 Asin Ako, Diyos, nagsabi sa tawo: Hilnga, Ako an nagtao saimo kan lambang herbong namumunga nin pisog, na yaon sa ibabaw kan lalawgon sa bilog na daga, asin lambang kahoy na kun saen magigin prutas nin sarong kahoy na namumunga nin pisog; na tanganing ini kagigin para sa pagkakan.\n30 Asin sa lambang hayop sa daga, asin sa lambang gamgam nin paros, asin sa lambang bagay na nagkakanap sa ibabaw nin daga, na kun saen Ako na nagtao nin buhay, magkakaigwa na ipagtatao nin lambang malinigon na herbo para sa pagkakan; asin ini nangyayari, magin habang ako nagtataram.\n31 Asin Ako, Diyos, nahiling an lambang bagay na Ako an naghimo, asin, hilnga, gabos na mga bagay na Ako an naghimo marahayong gayo; asin an kabanggihon asin an kaomagahon nangyari ikaanom na aldaw.\nAn Diyos an espituwal na naglalang kan gabos na bagay bago pa man sinda natural na nangyari sa ibabaw nin kinaban---Enot na tawo asin enot na laman pinaglalang---A babaye tagapagtabang para sa lalake.\n1 KAYA an langit asin an daga pinagtapos na, asin an gabos na hukbo ninda.\n2Asin sa ikapitong aldaw Ako, Diyos, nagtapos kan sakuyang trabaho, asin gabos na mga bagay na Ako an naghimo; asin Ako nagpahingalo sa ikapitong aldaw gikan sa gabos kong gibo, asin an gabos na mga bagay na Ako an naghimo pinaghaman na, asin Ako, Diyos, nahiling na sinda marahayon;\n3 Asin Ako, Diyos, pinagbendisyunan an ikapitong aldaw, asin pinagpabanal ini; nin huli ta sa laog kaini Ako nagpahingalo gikan sa gabos na sakuyang trabaho na Ako, Diyos, an naglalang asin an naghimo.\n4 Asin ngonyan, hilnga, Ako nagsasabi sa saimo, na iyo ini an mga henerasyon nin lanigt asin nin daga, kunsoarin na sinda pinaglalang, sa aldaw na Ako, an Kagurangnang Diyos, pinaghimo ang langit asin an daga,\n5 Asin an lambang pananom sa kalantadan bago pa ini yaon sa daga, asin an lambang herbo nin kalantadan bago pa ini nagtalubo. Nin huli ta Ako, an Kagurangnang Diyos, an naglalang kan gabos na mga bagay, na Ako an nakapagtaram, sa espirituwal, bago pa man na sinda natural na mapasa yaon sa ibabaw nin lalawgon nin daga. Nin huli ta Ako, an Kagurangnang Diyos, dae nagkausa kaini na mag-uran sa ibabaw nin lalawgon nin daga. Asin Ako, an Kagurangnang Diyos, an naglalang kan gabos na mga kaarakian nin mga tawo; asin mayo pa kaidto nin sarong tawo na magbubungkaw kan daga; nin huli ta sa langit pinaglalang ko na sinda; asin dae pa kaidto nagkaigwa nin laman sa daga, ni an yaon sa tubig, ni an yaon sa paros;\n6 Pero Ako, an Kagurangnang Diyos, nagtaram, asin uya nagkaigwa nin sarong kabasaan gikan sa daga, asin iyo an nagtubig sa bilog na lalawgon nin kadagaan.\n7 Asin Ako, an Kagurangnang Diyos, pinagporma an tawo gikan sa alpog nin daga, asin pinagpahangos sa paagi kan saiyang dungo kan hinangos nin buhay; asin an tawo nagin sarong buhay na kalag, an enot na laman sa ibabaw nin kinaban, an enot na tawo man; daeng pagkukulang, an gabos na mga bagay kaidto pinaglalang na; pero espirituwal na sinda pinaglalang asin pinaghimo na uyon sa sakuyang tataramon.\n8 Asin Ako, an Kagurangnang Diyos, nagtanom nin sarong hardin sa sirangang parte kan Eden, asin duman Ako an nagbugtak sa tawo na Ako an nagporma.\n9 Asin gikan sa daga naghimo Ako, an Kagurangnang Dyos, na magpatalubo nin lambang kahoy, sa natural, na ini magayagaya sa paghilingon nin tawo; asin tawo makakapaghiling kaini. Asin ini nagi man na sarong buhay na kalag. Nin huli ta kaidto in espirituwal kan aldaw na Ako an naglalang kaini; nin huli ta ini yaon pa man sa kamugtakan na kun saen Ako, Diyos, an naglalang kaini, iyo, magin an gabos na mga bagay na Ako an nag-andam para gamiton nin tawo; asin an tawo nahiling na ini marahayon para sa pagkakan. Asin Ako, an Kagurangnang Diyos, an nagtanom man kan kahoy nin buhay sa katahawan nin hardin, asinman an kahoy nin kaaraman nin marahay asin maraot.\n10 Asin Ako, an Kagurangnang Diyos, nagkausa na sarong salog an magluwas gikan sa Eden tanganing magpatubig kan hardin; asin gikan kaiyan ini pinagbanga, asin nagin apat an padumanan.\n11 Asin Ako, an Kagurangnang Diyos, pinag-apod an pangaran kan enot na Pison, asin ini minadalayday sa bilog na kadagaan nin Havilah, na kun saen Ako, an Kagurangnang Dyos, naglalang nin kadakol na bulawan;\n12 Asin an bulawan sa kadagaang iyan marahayon, asin igwa nin bdellium asin gapo na onyx.\n13 Asin an pangaran ka ikaduwang salog pinag-apod na Gihon; iyo man ini an minadalayday sa bilog nakadagaan nin Ethiopia.\n14 Asin an pangaran kan ikatolong salod iyo an Hiddekel; na ini minadalayday pasiring sa sirangan kan Assyria. Asin an ikaapat na salog iyo an Euphrates.\n15 Asin Ako, an Kagurangnang Diyos, dinara an tawo, asin pinagpamugtak sa Hardin nin Eden, tanganing pangalagaan ini, asin tanganing bantayan ini.\n16 Asin Ako, an Kagurangnang Diyos, nagsugo sa tawo, na nagsasabi: Sa lambang kahoy nin hardin saimong libreng makakakan,\n17 Pero sa kahoy nin kaaraman nin marahay asin maraot, ika dae magkakakan kaiyan, daeng pagkukulang, ika mapuwedeng pumili para sa sadire mo, nin huli ta ini ipinagtao sa saimo; pero, giromdoma baya na Ako an nagpangalad kaini, nin huli ta sa aldaw na ika makakakan kaiyan ika seguradong magagadan.\n18 Asin Ako, an Kagurangnang Diyos, nagsabi sa sakuyang Bugtong na Pinili, na ini bakong marahayon na an tawo dapat na magin solo; kumbaya, Ako maghihimo nin sarong tagapagtabang para saiya.\n19 Asin maggikan sa daga Ako, an Kagurangnang Diyos, pinagporma an lambang hayop nin kalantadan, asin an lambang gamgam nin paros; asin nagsugo na sinda dapat na magdulok ki Adan, tanganing hilingon kun ano baya an saiyang ipag-apod sainda; asin sinda man nagin buhay na mga kalag; nin huli ta Ako, Diyos, pinaghangusan sinda nin hinangos nin buhay, asin nagsugo na anuman na ipag-apod nin Adan sa lambang maybuhay na nilalang, iyo na iyan an magigin pangaran ninda.\n20 Asin si Adan an nagtao nin mga pangaran kan gabos na mga hayop, asin sa mga gamgam nin paros, asin sa lambang hayop nin kalantadan; pero para ki Adan, dae siya nakanagbo nin sarong tagapagtabang para saiya.\n21 Asin Ako, an Kagurangnang Diyos, nagkausa nin sarong nanok na pagturog na maghulog ki Adan; asin siya nakaturog, asin Ako nagkua nin saro kan saiyang gusok asin pinagsarhan an laman na pinaggikanan kaini;\n22 Asin an gusok na Ako, an Kagurangnang Dios, na pinagkua gikan sa lalake, naghimo Ako nin sarong babaye, asin pinagdara siya sa atubangan nin lalake.\n23 Asin si Adan nagsabi: Ini ako nakakaaram ngonyan na tul-ang nin sakuyang mga tul-ang, asin laman nin sakuyang laman; siya pag-aapudon na Babaye, nin huli ta siya naggikan sa lalake.\n24 Kun kaya na an sarong lalake matalikod sa saiyang ama asin saiyang ina, asin makikisumaro sa saiyang esposa; asin sinda magigin sarong laman.\n25 Asin sinda pareho huba, an lalake asin an saiyang esposa, asin dae nasusupog.\nPaano si Satanas nagin an diyablo---Siya an nagtentar ki Eba---Si Adan asin si Eba nahulog asin an kagadanan naglaog na sa mundo.\n1 ASIN AKO, an Kagurangnang Diyos, nagtaram ki Moises, na nagsasabi: An Satanas na iyan, na iyo na saimong nasugo sa pangaran nin sakuyang Bugtong na Pinili, iyo man sanang pareho idtong naggikan sa kapinunan, asin siya nag-abot sa atubangan ko, na nagsasabi---Hilnga, uya baga ako, ipagpadara ako, Ako magigin ake mo, asin ako an magtutubos kan gabos na sankatawohan, na tanganing mayo nin sarong kalag an mawawara, asin seguradong akong magigibo ko ini; kumbaya ipagtao mo sako an saimong honra.\n2 Pero, hilnga, sakuyang Namumutan na Ake, na iyo an sakuyang Namumutan asin Pinili gikan pa sa kapinunan, na nagsabi sa sako---Ama, an saimong pagboot an mangyari, asin an kamurawayan mapasaimo sagkod pa man.\n3 Kumbaya, nin huli ta si Satanas nagrebelled laban sako, asin pinagmawot na destrosohon an ahensiya nin tawo, na Ako, an Kagurangnang Diyos, na ipinagtao saiya, asin man, na Ako dapat na ipagtatao saiya an sakuyang sadireng kapangyariha; sa paagi kan kapangyarihan nin sakuyang Bugtong na Piniil, Ako nagkausa na siya dapat na ipagtapok paibaba;\n4 Asin siya nagin Satanas, iyo, na iyo na ngani an diyablo, an ama nin gabos na kaputikan, tanganing mandaya asin butahon an mga tawo, asin ipag-adya sinda na magin sakop kan saiyang kagustuhan, na magin siring kadakol ninda na habong maghinanyog kan sakuyang boses.\n5 Asin ngonyan an halas iyo an mas madunong kesa iba mga hayop nin kalantadan na Ako, an Kagurangnang Diyos, an naghimo.\n6 Asin si Satanas ipinagbugtak sa laog kan puso nin halas, (nin huli ta siya nakapag-agda nin kadakol na makaiba niya,) asin siya man nagmawot na dayaon si Eba, nin huli ta siya dae nakaaram kan isip nin Diyos, kumbaya siya nagmawot na destrosohon an mundo.\n7 Asin siya nagsabi sa babaye: Iyo, an Diyos baya nagsabi---Kamo dae nanggad magkakan sa lambang kahoy nin hardin? (Asi siya nagtaram sa paagi kan nguso nin halas.)\n8 Asin an babaye nagsabi sa halas: Kami puwedeng magkakakan kan prutas nin mga kahoy sa hardin;\n9 Pero sa pruta kan kahoy na saindong nahihiling na yaon sa katahawan nin hardin, an Diyos nagsabi---Kamo dae magkakakan kaiyan, ni kamo magdudutdot kaini, ta kamo baya magagadan.\n10 Asin an halas nagsabi sa babaye: Kamo dae seguradong magagadan;\n11 Nin huli ta an Diyos nakakaaram na gayo na sa aldaw na kamo magkakan kaini, dangan pa an saindong mga mata mabubuksan, asin kamo magigin siring sa mga diyos, nakakaaram nin marahay asin maraot.\n12 Asin kunsoarin na an babae nahiling na an kahoy marahayon para sa pagkakan, asin na ini nagin madahumon sa mga mata, asin sarong kahoy na pagmamawoton tangani na mahimo siyang madunong, siya nagkua kan prutas kaini, asin nagkakan, asin man nagtao sa saiyang esposo na kaiba niya, asin siya nagkakan.\n13 Asin an mga mata ninda parehong nagkaburukasan, asin sinda nakaaram na sinda huba. Asin sinda nagtarahi nin mga dahon nin igos na pinagtagpi asin naghimo sa saindang mga sadire nin mga sagaysay.\n14 Asin saindang nadangog an boses nin Kagurangnang Diyos, habang sinda naglalakaw-lakaw sa may hardin, sa magaya-gayang aldaw; asin si Adan asin an saiyang esposa nagtarago kan saindang mga sadire gikan sa presensiya nin Kagurangnang Diyos sa tiripon nin mga kakahuyan sa may hardin.\n15 Asin Ako, an Kagurangnang Diyos, nag-apod kiAdan, asin nagsabi sa saiya: Haen baya ika?\n16 Asin siya nagsabi: Ako nakapagdangog kan saimong boses sa may hardin, asin Ako natakot, nin huli ta sakong nahiling na Ako huba, asin Ako nagtago kan sakuyang sadire.\n17 Asin Ako, an Kagurangnang Diyos, nagsabi ki Adan: Siisay baya ang nagsabi saimo na ika huba? Nakapagkakan ka ba nin kahoy na kun saen Ako nagsugo saimo na kamo dae dapat na magkakan, ta kun iyo kamo seguradong magagadan?\n18 Asin an lalake nagsabi: An babaye na saimong pinagtao sako, asin pinagsugo na siya dapat kaiba ko, siya an nagtao sako kan prutas nin kahoy asin Ako nagkakan.\n19 Asin Ako, an Kagurangnang Diyos, nagsabi sa babaye: Ano baya ining bagay na saimong naginibo? Asin an babaye nagsabi: An halas pinagdaya ako, asin Ako nagkakan.\n20 Asin Ako, an Kagurangnang Diyos, nagsabi sa halas: Nin huli ta saimong pinaggibo ini ika pagsusumpaon labaw sa gabos na kabakahan, asin labaw sa lambang hayop nin kalantadan; sa saimong tulak ikaw magkakanap, asin alpog an saimong pagkakakanon sa gabos na mga aldaw nin saimong buhay;\n21 Asin Ako magbubugtak nin kaulangan sa katahawan mo asin sa babaye, sa katahawan kan saimong banhi asin kan saiyang banhi; asin siya magtitimak kan saimong payo, asin ika magsisingot kan saiyang buol.\n22 Sa babaye, Ako, an Kagurangnang Diyos, nagsabi: Ako an magdadagdag kan saimong kamondoan asin kan saimong pangingidam. Sa kamondoan ika magmumundag nin mga kaarakian, asin an saimong pagmamawot magigin para sa saimong esposo, asin siya an magpapamahala labaw saimo.\n23 Asin ki Adan, Ako, an Kagurangnang Diyos, nagsabi: Nin huli ta ika naghinanyog sa boses kan saimong esposa, asin nakapagkakan kan prutas nin kahoy na Ako an nagsugo saimo, na nagsasabi---Ika dae magkakan kaini, pagsumpaon an daga para saimo; sa kamondoan ika magkakakan kaini sa gabos na mga aldaw nin saimong buhay.\n24 Mga tunok man, asin binit ini an ipagbubunga sa saimo, asin ika magkakakan sa herbo nin kalantadan.\n25 Sa paagi kan ganot nin saimong lalawgon ika magkakan nin tinapay, sagkod na ika magbalik sa daga---nin huli ta ika seguradong magagadan---nin huli ta gikan kaini ika pinagkua: nin huli ta alpog ka kaidto, asin sa alpog ika mabalik.\n26 Asin si Adan nag-apod sa saiyang esposa sa pangaran na Eba, nin huli ta siya an ina kan gabos na mga buhay; para kaini Ako, an Kagurangnang Dyos, nag-apod kaini sa enot kan gabos na mga babaye, na kadakulon.\n27 Ki Adan, asin man sa saiyang esposa, Ako, an Kagurangnang Diyos, naghimo nin mga gubing kan mga anit, asin pinagbadoan sinda.\n28 Asin Ako, an Kagurangnang Diyos, nagsabi sa sakuyang Bugtong na Pinili: Hilnga, an tawo nagigin siring na sa satuya na nakakaaram na nin marahay asin maraot; asin ngonyan baka baya na siya magdutdot kan saiyang kamot asin makiparte man kan kahoy nin buhay, asin magkakakan asin mabubuhay nin daeng kasagkoran,\n29 Kun kaya Ako, an Kagurangnang Diyos, pagpapaluwason siya gikan sa Hardin nin Eden, tanganing magbungkal nin daga na kun saen siya pinagkua;\n30 Nin huli ta Ako, an Kagurangnang Diyos, nabubuhay, iyo ngani man an sakuyang mga tataramon na dae maibabalik sa kadaehan, nin huli habang sinda nagluluwas sa sakuyang nguso sinda kaipong magka-urutob.\n31 Kaya Ako an nagpahale sa tawo, asin Ako an nagpamugtak sa may sirangan kan Hardin nin Eden, nin serapin asin nin sarong naglalaad na espada, na nag-iikot sa lambang dalan tanganing pagbantayan an dalan pasiring sa kahoy nin buhay.\n32 (Asin iyo ini an mga tataramon na Ako an nagtaram sa sakuyang surugoon na si Moises, asin sinda tunay siring na ako an nagboot; asin Ako an nakapagtaam kaini sa saimo. Hingohaon mo na dae mo sinda maipagpahiling sa tawo, sagkod na Ako an nagsugo saimo, laen lang sainda na naniniwala. Amen.)\nSi Adan asin si Eba nagmundag nin mga kaarakian---Si Adan nagdulot nin sakripisyo, nagsirbe sa Diyos---Si Cain asin si Abel namundag---Si Cain nagrebelde, namoot ki Satanas nin sobra kesa sa Diyos, asin nagin iyo an Perdisyon---Panggadan asin karigsokan naglakop---An ebanghelyo pinagbalangibog gikan pa sa kapinunan.\n1 ASIN ini nangyaring naglipas na pagkatapos na Ako, an Kagurangnang Diyos, pinagpaluwas sinda, na si Adan nagpoon nang magbungkal nin daga, asin magkaigwa nin dominyon labaw sa gabos na mga kahayupan nin kalantadan, asin ta magkakakan nin saiyang tinapay sa paagi kan ganot kan saiyang kiray, siring na Ako an Kagurangnan an nagsugo saiya. Asin si Eba man, na saiyang esposa, nagtrabaho kaiba niya.\n2 Asin si Adam nagdurog sa saiyang esposa, asin siya nangake para saiya nin mga akeng lalake asin akeng mga babaye, asin sinda nagpoon na magdarakol asin magralakop sa kinaban.\n3 Asin maggikan sa panahon na idto, an mga akeng lalake asin mga akeng babaye ni Adan nagpoon na magbaranga sa manduwa-duwa sa kadagaan, asin magbungkal nin kadagaan, asin magpangalaga nin mga kawan, asin sinda man nagmurundag nin mga akeng lalake asin mga akeng babaye.\n4 Asin si Adan asin si Eban, an saiyang esposa, nag-apod sa pangaran nin Kagurangnan, asin saindang nadangog an boses nin Kagurangnan sa may dalan pasiringon sa Hardin nin Eden, na nagtataram sa sainda, asin dae ninda nahiling siya; nin huli ta sinda pinagsarahan sa luwas gikan sa saiyang presensiya.\n5 Asin siya nagtao sa sainda nin mga kasugoan, na sinda dapat na magsasamba sa Kagurangnan na saindang Diyos, asin dapat na magdudulot kan mga panganay nin saindang mga kawan, para sa pagdudulot sa Kagurangnan. Asin si Adan masinunod-sunod sa mga kasugoan nin Kagurangnan.\n6 Asin nakaagi na an kadakol na mga aldaw sarong anghel nin Kagurangnan an nagpahiling kiAdan, na nagsasabi: Tadaw baya ta ikaw nagdudulot nin mga sakripisyo sa Kagurangnan? Asin si Adan nagsimbag sa saiya: Ako dae nakaaram, laen lang na an Kagurangnan an nagsugo sako.\n7 Asin dangan an anghel nagtaram, na nagsasabi: An bagay na ini sarong kaagidan kan sakripisyo kan Bugtong na Pinili nin Ama, na pano nin grasya asin katotoohan.\n8 Kumbaya, saimong gigibohon an gabos na saimong magigibo sa pangaran kan Ake, asin ika magsolsol asin mag-apod sa Diyos sa pangaran kan Ake magpasa daeng kasagkoran.\n9 Asin sa aldaw na iyan an Espiritu Santo naglukob ki Adan, na nagpatotoo sa Ama asin sa Ake, na nagsasabi: Ako an Bugtong na Pinili kan Ama gikan pa sa kapinunan, magpoon ngonyan asin sa daeng kasagkoran, siring na ika nahulog ika mapupuwedeng pagtubuson, asin an gabos na sankatawohan, magin siring sa kadakol an magusto.\n10 Asin sa aldaw na iyan si Adan nagbendisyon sa Diyos asin napano, asin nagpoon na magpropesiya manunungod sa gabos na mga pamilya kan kinaban, na nagsasabi: An bendisyon mapasa pangaran nin Diyos, nin huli baya kan sakuyang kalapasan an sakuyang mga mata nabuksan, asin sa buhayna ini ako magkaigwa nin kaogmahan, asin giraray sa laman Ako makakahiling sa Diyos.\n11 Asin si Eba, saiyang esposa, nadangog an gabos na ining mga bagay asin nagin maogmahon, na nagsasabi: Kun bako sa satuyang kalapasan kita dae kuta na nagkaigwa nin banhi, asin dae kuta na nakaaram nin marahay asin maraot, asin sa kaogmahan kan satuyang katubusan, asin sa eternal na buhay na an Diyos an matao sa gabos na masinunod-sunod.\n12 Asin si Adan asin si Eba pinagbendisyunan an pangaran nin Diyos, asin sinda naghimo kan gabos na mga bagay na maipagpaaram sa saindang mga akeng lalake asin sa saindang mga akeng babaye.\n13 Asin si Satanas sa pag-iriba ninda, na nagsasabi: Ako man sarong ake nin Diyos; asin siya nagsugo sainda, na nagsasabi: Dae kamo maniwala kaiyan; asin sinda dae naniwala kaito, asin sinda nagmoot ki Satanas mas sobra pa kesa Diyos. Asin an mga tawo pagpoon kan panahon na idto nagin karnal, senswal, asin makadiyablo.\n14 Asin an Kagurangnang Diyos nag-apod sa mga tawo sa paagi kan Espiritu Santo saen mang rona asin nagsugo sainda na sinda dapat na magsolsol;\n15 Asin habang kadakulon an naniwala sa Ake, asin nagsolsol kan saindang mga kasalan, dapat na maliligtas; asin siring na kadakulon an dae naniniwala asin dae nagsolsol, dapat na pagkokondenaron; asin an mga tataramon nagluwas sa nguso nin Diyos sa paagi nin sarong pusog na dikreto; kumbaya sinda dapat na mauutob.\n16 Asin si Adan asin si Eba, saiyang esposa, dae nag-untok sa pag-apod sa Diyos. Asin si Adan nagdurog ki Eva na saiyang esposa, asin siya naglihi asin nagmundag ki Cain, asin nagsabi: Ako nagkaigwa nin sarong tawo gikan sa Kagurangnan; kumbaya siya mapuwedeng dae magsikwal kan saiyang mga tataramon. Kundi hilnga, si Cain dae naghihinanyog, na nagsasabi: Siisay baya an Kagurangnan na ako dapat na makaaram saiya?\n17 Asin an babaye giraray naglihi asin nagmundag kan saiyang tugang na lalake na si Abel. Asin si Abel naghihinanyog sa boses nin Kagurangnan. Asin si Abel sarong tagapangalaga nin mga karnero, pero si Cain sarong parabungkal nin daga.\n18 Asin si Cain nagmoot ki Satanas mas sobra pa kesa Diyos. Asin si Satanas nagsugo saiya, na nagsasabi: Humimo ka nin sarong dulot para sa Kagurangnan.\n19 Asin sa proseso nin panahon ini nangyaring naglipas na si Cain nagdara nin prutas kan daga sarong dulot para sa Kagurangnan.\n20 Asin si Abel siya man nagdara kan mga panganay kan saiyang kawan, asin kan taba kaini. Asin an Kagurangnan nagtaong galang ki Abel, asin sa saiyang dulot;\n21 Pero ki Cain, asin sa saiyang dulot, siya dae nagtao nin paggalang. Ngonyan si Satanas nakakaaram kaini, asin ini nakapagpaogma saiya. Asin si Cain nagin grabeng gayo an kaanggutan, asin an saiyang hitsura nahulog.\n22 Asin an Kagurangnan nagsabi ki Cain: Tadaw baya ta ika anggot? Tadaw baya ta an saimong hitsura nahulog?\n23 Kun ika naggigibo nin marahayon, ika pagtatanggapon. Asin kun ika dae naggigibo nin marahayon, an kasalan naghahalat sa may pintuan, asin si Satanas nagmamawot na mapasaiya ka; asin laen lang kun ika maghihinanyog sa sakuyang mga kasugoan, Ako an magliligtas saimo, asin ini mangyayari para saimo na uyon sa saimong pagmamawot. Asin ika an magpapamahala labaw saiya;\n24 Nin huli ta magpoon ngonyan na panahon sa maabot ika magigin ama kan saimong mga kaputikan; ika pag-aapudon na Perdisyon; nin huli ta arog ka na kaidto pa bago pa an mundo.\n25 Asin ini pagsasabihon sa panahon na maabot---Ani ining mga abominasyon nangyari gikan ki Cain; nin huli ta siya nagsikwal sa mas marahayon na kahulitan na nakamit niya gikan sa Diyos; asin ini iyo an sarong kasumpaan na Ako an magpapamugtak sa saimo, laen lang kun ika magsosolsol.\n26 Asin si Cain angguton, asin dae na nagdadangog sa boses nin Kagurangnan, ni ki Abel, na saiyang tugang na lalake, na naglakaw sa kabanalan sa atubangan nin Kagurangnan.\n27 Asin si Adan asin an saiyang esposa nagmond sa atubangan nin Kagurangnan, nin huli ki Cain asin sa saiyang katugangan.\n28 Asin ini nangyaring naglipas na si Cain nagkua nin sarong daraga kan saiyang tugang tanganing agomon, asin sinda nagmoot ki Satanas na mas sobra pa kesa Diyos.\n29 Asin si Satanas nagsabi ki Cain: Magsumpa ka sako sa paagi kan saimong halunan, asin ta kun saimong ipagsabi ini ika magagadan; asin pasumpaon mo an saimong mga katugangan sa paagi kan saindang mga payo, asin sa paagi kan nabubuhay na Diyos, na sinda dae magsasabi kaini; nin huli ta kun sinda magsasabi kaini, sinda seguradong magagadan; asin iyo ini na tanganing an saimong ama dae mapuwedeng makakaaram kaini; asin sa aldaw na ini Ako an magtatao saimo kan saimong tugang na si Abel sa saimong mga kamot.\n30 Asin si Satanas nagsumpa ki Cain na siya maggigibo na uyon sa saiyang mga sugo. Asin an gabos na ining mga bagay nangyaring sikreto.\n31 Asin si Cain nagsabi: Tunay na ako si Mahan, an maestro kaining dakulang sikreto, na ako mapuwedeng manggadan asin makapagkua nin ganada. Kumbaya si Cain an pinag-apod na si Maestro Mahan, asin siya nagmuraway kan saiyang karigsokan.\n32 Asin si Cain nagpaduman sa kalantadan, asin si Cain nakipag-olay ki Abel, saiyang tugang na lalake. Asin ini nangyaring naglipas na habang sinda yaon sa kalantadan, si Cain nag-alsa laban ki Abel, saiyang tugang na lalake, asin ginadan siya.\n33 Asin si Cain nagmuraway sa bagay na saiyang pinaggibo, na nagsasabi: Ako matalingkas; seguradong an mga kawan kan sakuyang tugang na lalake magkahurulog sa sakuyang mga kamot.\n34 Asin an Kagurangnan naghapot ki Cain: Haen baya si Abel, na saimong tugang na lalake? Asin siya nagsimbag: Ako daeng aram. Ako ba an tagapag-alaga kan sakuyang tugang na lalake?\n35 Asin an Kagurangnan nagsabi: Ano baya an saimong ginibo? An boses kan dugo kan saimong tugang na lalake nagkukurahaw sako gikan sa daga.\n36 Asin ngonyan ika pinagsumpa gikan sa daga na nagbukas kan saiyang nguso sa pagresibe kan dugo nin saimong tugang na alalke gikan sa saimong kamot.\n37 Kunsoarin na ika magbubungkal nin daga ini dae na mamumunga para saimo kan saiyang kusog. Magigin sarong paradulag asin sarong lagalag ka sa kinaban.\n38 Asin si Cain nagsabi sa Kagurangnan: Si Satanas an nagtentar sako nin huli kan kawan nin sakuyang tugang na lalake. Asin ako man naanggot; nin huli ta an saiyang dulot saimong pinagtanggap asin bako an sako; an sakuyang kapadusahan mas magabaton pa kesa sa sakuyang makakayanan.\n39 Hilnga saimong pinagpalayas ako sa aldaw na ini gikan sa lalawgon nin Kagurangnan, asin gikan sa saimong lalawgon ako magtatago; asin ako magigin sarong paradulag asin sarong lagalag sa kinaban; asin ini nangyaring naglipas, na siya na makakanagbo sako paggagadanon ako, nin huli kan sakuyang mga kadaendatahan, nin huli ta ining mga bagay dae natatago gikan sa Kagurangnan.\n40 Asin Ako an Kagurangnan nagsabi sa saiya: An siisay man na manggagadan saimo, an kabalusan pagkukuahon saiya nin pito kadoble. Asin Ako an Kagurangnan nagtatak nin sarong marka ki Cain, ta baka baya na an siisay na makanagbo saiya paggagadanon siya.\n41 Asin si Cain pinagsarhan na gikan sa presensiya nin Kagurangnan, asin kaiba an saiyang esposa asin kadakol kan saiyang mga katugangan nag-erok sa may kadagaan nin Nod, sa may sirangan nin Eden.\n42 Asin si Cain nagdurog sa saiyang esposa, asin an babaye naglihi asin nagmundag ki Enoch, asin siya man nangake nin kadakol na mga akeng lalake asin mga akeng babaye. Asin siya nagtugdok nin sarong siyudad, asin saiyang pinag-apod nin pangaran an siyudad na susog sa pangaran kan saiyang akeng lalake, si Enoch.\n43 Asin sa ki Enoch nangake ki Irad, asin iba pang mga akeng lalake asin akeng babaye. Asin si Irad nangake ki Mahujael, asin iba pang mga akeng lalake asin mga akeng babaye. Asin si Mahujael nangake ki Methusael, asin iba pang mga akeng lalake asin mga akeng babaye. Asin si Methusael nangake ki Lamech.\n44 Asin si Lamech nagkua para sa sadire niya nin duwang agom; asin pangaran kan saro iyo si Adah, asin pangaran kan saro pa si Zillah.\n45 Asin si Adah namundag ki Jabal; siya an ama ninda na nag-eerok sa mga tolda, asin sinda mga tagapagpangalaga nin kabakahan; asin an pangaran kan saiyang tugang na lalake iyo si Jubal, na iyo an ama ka gabos ninda na nagtutugtog nin arpa asin organo.\n46 Asin si Zillah, siya man namundag ki Tubal Cain, sarong tagapagtukdo kan lambang artipikong bronse asin lansang. Asin an tugang na babaye ni Tubal Cain pinag-apod na si Naamah.\n47 Asin si Lamech nagsabi sa saiyang mga agom, Adah asin Zillah: Dangoga an sakuyang boses, kamo na mga agom ni Lamech, hinanyoga an sakong pinagtataram; nin huli ta ako nakapaggadan nin sarong tawo na sako nakapaglugad, asin sarong hoben na tawo nin sakuyang kakulugan.\n48 Kun si Cain ipagbabalos nin pito kadoble, tunay na ki Lamech magigin pitong pulo asin pito kadoble;\n49 Nin huli ta si Lamech na nakapaglaog sa sarong tipan ki Satanas, na susog sa manera ni Cain, na kun saen siya nagin si Maestro Mahan, maestro kaiyang dakulang sikreto na ipinaggawad ki Cain ni Satanas; asin si Irad, an akeng lalake ni Enoch, na nakakaaram kan saindang sikreto, nagpoon na maipagpahayag ini sa mga kaarakiang lalake ni Adan;\n50 Kumbaya si Lamech, na yaon sa kaanggutan, pinaggadan siya, bakong siring ki Cain, sa saiyang tugang na lalakeng si Abel, nin huli lang sa makukuang gana, pero saiyang pinaggadan siya nin huli sa kamugtakan nin kasumpaan.\n51 Nin huli ta, gikan sa mga aldaw ni Cain, nagkaigwa nin sarong sikretong kumbinasyon, asin an saindang mga trabaho yaon sa kadikloman, asin sinda nakakaaram na an lambang tawo saiyang tugang na lalake.\n52 Kumbaya an Kagurangnan pinagsumpa si Lamech, asin an saiyang harong, asin gabos sinda na nakipagtipan ki Satanas; nin huli ta sinda dae nagsunod sa mga kasugoan nin Diyos, asin ini nakapagpapung-ot sa Diyos, asin siya dae na nagministeryo sa sainda, asin an saindang mga trabago mga abominasyon, asin nagpoon na maglakop sa pag-iriba kan gabos na mga akeng lalake nin mga tawo. Asin ini yaon sa pag-iriba kan mga akeng lalake nin mga tawo.\n53 Asin sa pag-iriba kan mga akeng babaye nin mga tawo ang mga bagay na ini dae ipinagsasabi, nin huli ta si Lamech nakapagsabi kan sikreto sa saiyang mga agom, asin sinda nagrebelde sa saiya, asin nagdeklara kaining mga bagay paluwas, asin nagin bakong matinabangon;\n54 Kumbaya si Lamech pinagkainitan, asin pinagtapok paluwas, asin dae na nag-abot sa pag-iriba kan gabos na mga akeng lalake nin mga tawo.\n55 Asin kaya an mga gibo nin kadikloman nagpoon na maglakop sa pag-iriba kan gabos na mga ake nin mga tawo.\n56 Asin an Diyos pinagsumpa an daga nin sarong mangirhat na sumpa, asin nagin anggot sa marigsok, kaiba an gabos na akeng lalake nin mga tawo na saiyang pinaghimo;\n57 Nin huli ta sinda habong maghihinanyog sa saiyang boses, ni maniniwala sa saiyang Bugtong na Piniling Ake, magin saiya na saiyang pinagdeklara na dapat na mag-abot sa kaluntukan nin panahon, na iyo an pinag-andam gikan pa kaidto sa pundasyon kan mundo.\n58 Asin kaya an Ebanghelyo nagpoon na ipagbalangibog, gikan sa kapinunan, naipinagdedeklara kan banal na mga anghel na ipinagpadara gikan sa presensiya nin Diyos, asin sa paagi kan saiyang sadireng boses, asin sa paagi kan regalo nin Espiritu Santo.\n59 Asin kaya an gabos na mga bagay pinagkumpirma ki Adan, sa paagi nin sarong banal na ordinansa, asin an Ebanghelyo ipinagbalangibog, asin sarong dikreto an ipinagpadara paluwas, na ini dapat na yaon sa mundo, sagkod sa katapusan kaini; asin kaya ini nangyari. Amen.\nAn banhi ni Adan nagsaray nin sarong libro nin kagiromdoman---An saiyang matatanos na posteridad nagbalangibog nin pagsosolsol---An Diyos nagpahayag kan saiyang sadire ki Enoch---Si Enoch nagbalangibog kan ebanghelyo---An plano nin kaligtasan ipinagpahayag ki Adan---Siya nakapagresibe nin pagbunyag asin kan pagkasaserdote.\n1 ASIN si Adan naghinanyog sa boses nin Diyos, asin nangapudan sa saiyang mga akeng lalake na magsorolsol.\n2 Asin si Adan nagdurog sa saiyang agom giraray, asin an babaye nagmundag nin sarong akeng lalake, asin saiyang pinag-apod an saiyang pangaran na Seth. Asin si Adan nagpamuraway sa pangaran nin Diyos; nin huli ta siya nagsabi: An Diyos pinagtaw-anan pa ako nin sarong banhi, na kasalihid ni Abel, na pinaggadan ni Cain.\n3 Asin an Diyos nagpahayag kan saiyang sadire ki Seth, asin siya dae nagrebelde, kundi nagdulot nin sarong akseptableng sakripisyo, na siring sa saiyang tugang na lalakeng si Abel. Asin sa saiya man namundag an sarong akeng lalake, asin saiyang pinag-apod an pangaran niya na Enos.\n4 Asin dangan nagpoon ining mga tawo na mag-apod sa pangaran nin Kagurangnan, asin an Kagurangnan nagbendisyon sainda;\n5 Asin sarong libro nin kagiromdoman an pinagsaray, na kun saen naipagtala, sa lengguwahe ni Adan, nin huli ta ini ipinagtao sa kadakol na nangapudan sa Diyos na magsurat sa paagi kan espiritu nin inspirasyon;\n6 Asin sa paagi ninda an saindang mga kaarakian pinagtukdoan na magbasa asin magsurat, na igwa nin sarong lengguwahe na puro asin bakong maati.\n7 Ngonyan ining parehong pagkasaserdote, na yaon na sa kapinunan pa, magigin yaon man sa katapusan nin mundo.\n8 Ngonyan ining propesiya si Adan an nagtaram, habang siya pinagpahiro sa paagi kan Espiritu Santo, asin sarong henyalohiya an pinagsaray kan mga kaarakian nin Diyos. Asin ini iyo an libro kan mga henerasyon ni Adan, na nagsasabi: Kan aldaw na an Diyos linalang an tawo, sa kaagidan nin Diyos pinaghimo niya siya;\n9 Sa imahe kan saiyang sadireng hawak, lalake asin babaye, pinaglalang niya sinda, asin nagbendisyon sainda, asin pinag-apod an saindang pangaran na Adan, sa aldaw kunsoarin na sinda pinaglalang asin nagin buhay na mga kalag sa kadagaan na yaon sa pamitisan nin Diyos.\n10 Asin si Adan namuhay nin sanggatos asin tolong pulong taon, asin nangake nin sarong ake na siring sa saiyang sadireng kaagidan, na susog sa saiyang sadireng imahe, asin pinag-apod an saiyang pangaran na Seth.\n11 Asin an mga aldaw nin Adan, matapos na saiyang pinili si Seth, minaabot sa walong gatos na mga taon, asin siya nangake pa nin kadakol na mga akeng lalake asin mga babaye;\n12 Asin an gabos na mga aldaw ni Adan namuhay siyam na gatos asin may tolong pulong taon, asin siya naggadan.\n13 Si Seth namuhay nin sanggatos asin may limang taon, asin nangake ki Enos, asin nagpropesiya sa gabos na saiyang aldaw, asin nagtukdo sa saiyang akeng lalake na si Enos sa mga dalan nin Diyos; kumbaya si Enos nagpropesiya man.\n14 Asin si Seth namuhay, pagkatapos na siya nangake ki Enos, walong gatos asin may pitong taon, asin siya nangake nin kadakol na mga akeng lalake asin mga babaye.\n15 Asin an mga kaarakian nin mga tawo nagin kadakulon sa ibabaw kan lalawgon nin daga. Asin sa mga aldaw na idto si Satanas nagkaigwa nin dakulaong dominyon sa pag-iriba nin mga tawo, asin kapung-otan sa saindang mga puso; asin magpoon kaidto nag-abot an mga giyera asin kabulusan nin dugo; asin an sarong kamot nin tawo laban sa saiyang sadireng tugang na lalake, sa pagpapamahal nin kagadanan, nin huli sa mga sikretong gibo, sa paghahangad nin kapangyarihan.\n16 An gabos na mga aldaw ni Seth nagin siyam na gatos asin may doseng taon, asin siya naggadan.\n17 Asin si Enos namuhay nin nobentang taon, asin nangake ki Cainan. Asin si Enos asin an katadaan nin mga katawohan nin Diyos nagluwas gikan sa kadagaan, na pinag-apod na Shulon, asin nag-erok sa sarong kadagaan nin promisa, na saiyang pinag-apod susog sa saiyang sadireng akeng lalake, na saiyang pinagpangaranan na Cainan.\n18 Asin si Enos namuhay, matapos na siya nangake ki Cainan, walong gatos asin limang pulo may limang taon, asin nangake pa nin kadakol na mga akeng lalake asin mga babaye. Asin an gabos na aldaw ni Enos minaabot sa siyam na gatos asin limang taon, asin siya naggadan.\n19 Asin si Cainan namuhay nin pitong pulong taon, asin nangake mi Mahalaleel; asin si Cainan namuhay matapos na siya nangake ki Mahalaleel nin walong gatos asin may apat na pulong taon, asin nangake nin mga akeng lalake asin mga babaye. Asin an gabos na mga aldaw ni Cainan minaabot nin siyam na gatos asin sampulong taon, asin siya naggadan.\n20 Asin si Mahalaleel namuhay nin anom na pulo may limang taon, asin nangake ki Jared; asin si Mahalaleel namuhay, matapos na siya nangake ki Jared, walong gatos asin tolong pulong taon, asin nangake pa nin mga akeng lalake asin mga babaye. Asin an gabos na mga aldaw ni Mahalaleel minaabot sa walong gatos asin siyam na pulo may limang taon, asin siya naggadan.\n21Asin si Jared namuhay nin sanggatos asin anom na pulo may duwang taon, asin nangake ki Enoch; asin si Jared namuhay, matapos na siya nangake ki Enoch, walong gatos na taon, asin nangake pa nin mga akeng lalake asin mga babaye. Asin si Jared nagtukdo ki Enoch kan gabos na mga dalan nin Diyos.\n22 Asin iyo ini an henyalohiya kan mga akeng lalake ni Adan, na ake nin Diyos, na sa saiya an Diyos, sa sadire niya, nakipag-olay.\n23 Asin sinda mga parabalangibog nin katanosan, asin nagtataram asin nagpopropesiya, asin nangangapusan sa gabos na mga tawo, saen mang rona, na magsorolsol; asin an pagtubod ipinagtukdo sa mga kaarakian nin mga tawo.\n24 Asin ini nangyaring naglipas na an gabos na mga aldaw ni Jared minaabot sa siaym na gatos asin anom na pulo may duwang taon, asin siya naggadan.\n25 Asin si Enoch namuhay nin anom na pulo may limang taon, asin nangake ki Methuselah.\n26 Asin ini nangyaring naglipas na si Enoch nagparabiyahe sa kadagaan, sa pag-iriba nin mga katawohan; asin habang siya nagbibiyahe, an Espiritu nin Diyos nagbaba paluwas sa langit, asin nag-erok sa saiya.\n27 Asin siya nakadangog nin sarong boses gikan sa langit, na nagsasabi: Enoch, sakuyang ake, magpropesiya ka sa mga katawohang ini, asin magsabi sa sainda---Magsorolsol kamo, nin huli ta nagsabi an Kagurangnan: Ako anggot sa mga katawohang ini, asin an sakuyang makuring anggot nagsindi laban sainda; nin huli ta an saindang mga puso nagin matagason, asin an saindang mga talenga nagin bungog sa pagdadangog, asin an saindang mga mata dae nakakapaghiling sa harayo;\n28 Asin para kaining kadakol na mga henerasyon, poon pa kaidtong aldaw na Ako an naglalang sainda, na sinda nagkawaratak-watak, asin pinagsikwal ako, asin naghanap kan sadire nindang mga kahulitan sa diklom; asin sa saindang sadireng abominasyon sinda naghimong manggadan, asin dae nagsusunod sa mga kasugoan, na Ako an nagtao sa saindang mga ama, si Adan.\n29 Kumbayan, sinda nakapagsumpa kan saindang mga sadire, asin, sa paagi kan saindang mga panunumpa, sinda nakapagdara sa sadire ninda nin kagadanan; asin sarong impiyerno Ako an nag-andam para sainda, kun sinda habaong magsorolsol;\n30 Asin ini sarong dikreto, na Ako an nagpadara paluwas poon sa kapinunan nin mundo, na gikan sa sakuyang sadireng nguso, gikan pa sa pundasyon kaini, asin sa paagi kan mga nguso nin sakuyang mga surugoon, an saindong mga ama, pinagdikreto ko ini, siring baya na ini ipagpapadara sa mundo, hanggan sa mga katapusan kaini.\n31 Asin kunsoarin na si Enoch nakapagdangog kaining mga tataramon, siya nagduko kan saiyang sadire sa daga, sa atubangan nin Kagurangnan, asin nagtaram sa atubangan nin Kagurangnan, na nagsasabi: Tadaw po baya ta ako nakanagbo nin pabor sa saimong paghiling, asin ta ako baya sarong ake pa, asin an gabos na mga katawohan aranggot sako; nin huli ta ako maluya sa pagtataram; kumbaya ako pa an saimong surugoon?\n32 Asin an Kagurangnan nagsabi ki Enoch: Maglakaw ka asin giboha siring na Ako an nagsugo saimo, asin mayong tawo an mangungulog saimo. Bukasa an saimong nguso, asin ini pagpapanoon, asin Ako an magtatao saimo nin pagsasabihon, nin huli ta an gabos na laman yaon sa sakuyang mga kamot, asin Ako an maggigibo siring na sako ini marahayon.\n33 Sabiha sa mga katawohang ini: Pumili kamo ngonyan na aldaw, na magsirbe sa Kagurangnang Diyos na naghimo saindo.\n34 Hilnga an sakuyang Espiritu yaon saimo, kumbaya an gabos na saimong mga tataramon Ako an mapananggana; asin an mga bukid magdudurulag sa atubangan mo, asin an mga salog magbabaralik gikan sa saindang mga kadalaydayan; asin ika mag-aantabay sako, asin Ako sa saimo; kun kaya maglakaw kang kaiba ko.\n35 Asin an Kagurangnan nagtaram ki Enoch, asin nagsabi saiya: Lahidan mo an saimong mga mata nin lapok, asin hugasi sinda, asin ika makakapaghiling. Asin saiyang ginibo ini.\n36 Asin saiyang nahiling an mga espiritu na an Diyos an naglalang; asin saiyang nahiling man an mga bagay na dae nahihiling kan natural na mata; asin maggikan kaidto nag-abot na mga kasabihan sa palibot nin kadagaan: Sarong tagakita an Kagurangnan nagpadara sa saiyang mga katawohan.\n37 Asin ini nangyaring naglipas na si Enoch nagparalakaw sa kadagaan, sa pag-iriba nin mga katawohan, nagtitindog sa ibabaw nin mga burobukid asin haralangkaw na mga lugar, asin nagkukurahaw nin sarong makusugon na boses, nagpapatotoo laban sa saindang mga gibo; asin an gabos na mga tawo nagka-aranggot nin huli saiya.\n38 Asin sinda nagdurulok sa pagdangog saiya, na yaon sa haralangkaw na mga lugar, nagsasabi sa mga tagapagsaray nin mga tolda: Magpawalat kamo digde asin bantayi an mga tolda, habang kami magpaduman sa paghiling sa tagakita, nin huli siya nagpropesiya, asin nagkaigwa nin sarong makangalas na bagay sa kadagaan; sarong layas na tawo na nag-abot sa pag-iriba niyato.\n39 Asin ini nangyaring naglipas kunsoarin sinda nagdangog saiya, mayong tawo an nakapagdutdot saiya; nin huli ta katakutan an nag-abot sainda gabos na nakapagdangog saiya; nin huli ta siya naglakaw kaiba nin Diyos.\n40 Asin may nagdulok na tawo sa saiya, na an pangaran Mahijah, asin nagsabi sa saiya: Sabiha samuya nin linaw siisay ka baya, asin gikan sa anong lugar ka hale?\n41 Asin siya nagsabi sa sainda: Ako nagluwas gikan sa kadagaan nin Cainan, an kadagaan nin sakuyang mga ama, sarong kadagaan nin pagkamatanos hanggan sa aldaw na ini. Asin an sakuyang ama an nagtukdo sako sa gabos na mga dalan nin Diyos.\n42 Asin ini nangyaring naglipas, habang ako nagbibiyahe gikan sa kadagaan nin Cainan, sa paagi nin dagat sirangan, ako nakahiling nin sarong bisyon; asin uya, an mga kalangitan ako nakahiling, asin an Kagurangnan nagtaram sako, asin nagtao sako nin kasugoan; kumbaya, nin huli kaining kausa, sa pagsunod sa kasugoan, ako baya nakakapagsabi kaining mga tataramon.\n43 Asin si Enoch nagpadagos kan saiyang pagtataram, na nagsasabi: An Kagurangnan na nakipag-olay sako, iyo man sana an Diyos na yaon sa langit, asin siya an sakuyang Diyos, asin an saindong Diyos, asin kamo an sakuyang mga katugangan, asin tadaw baya ta naghuhurulitan kamo sa saindong mga sadire sana, asin nanikwalan sa Diyos nin langit?\n44 An mga langit siya an naghimo; an kinaban iyo an saiyang pamitisan; asin an pundasyon kaini yaon saiya. Hilnga, siya na naglatad kaini, sarong hukbo nin mga tawo siya an nagdara sa ibabaw kan lalawgon kaini.\n45 Asin an kagadanan nag-abot sa satuyang mga ama; daeng pagkukulang na satuyang nabibisto sinda, asin dae maisisikwal, asin magin sa pinakaenot kan gabos satuyang aram, na iyo ngani si Adan.\n46 Nin huli sa sarong libro nin kagiromdoman satuyang naisurat sa pag-iriba niyato, na uyon sa disenyo na ipinagtao sa paagi kan muro nin Diyos; asin ini ipinagtao sa satuyang sadireng lengguwahe.\n47 Asin habang si Enoch nagtataram kan mga tataramon nin Diyos, an mga katawohan nagkukurubog-kubog, asin dae makapagtagal sa saiyang presensiya.\n48 Asin siya nagsabi sa sainda: Nin huli ta si Adan nahulog, kita man; asin sa paagi kan saiyang pagkahulog nag-abot an kagadanan; asin kita pinaghimong kaparte nin kasakitan asin kamondoan.\n49 Hilnga si Satanas nag-abot sa pag-iriba nin mga kaarakian nin mga tawo, asin pinagtentaran sinda na masamba saiya; asin an mga tawo nagin mga karnal, senswal, asin makadiyablo, asin pinagsarhan gikan sa presensiya nin Diyos.\n50 Pero an Diyos naipagpaaram na sa satuyang mga ama na an gabos na mga tawo kaipuhan na magsorolsol.\n51 Asin siya nag-apod sa satuyang ama na si Adan sa paagi kan saiyang sadireng boses, na nagsasabi: Ako an Diyos; Ako an naghimo kan mundo, asin mga tawo bago pa man sinda nagin yaon sa laman.\n52 Asin siya man nagsabi sa saiya: Kun ika magbalik sako, asin maghinanyog kan sakuyang boses, asin maniwala, asin magsolsol kan gabos mong mga kalapasan, asin magpabunyag, na iyo ngani sa tubig, sa pangaran nin sakuyang Bugtong na Piniling Ake, na panoon nin grasya asin kaotoohan, na iyo si Jesukristo, an bugtong na pangaran na ipinagtao sa irarom nin langit, na kun saen an kaligtasan maglakop sa mga kaarakian nin mga tawo, saimong mareresibe an regalo kan Espiritu Santo, sa paghahagad kan gabos na mga bagay sa saiyang pangaran, asin an anuman baya na saimong paghahagadon, ini ipagtatao sa saimo.\n53 Asin an satuyang ama na si Adan nagtaram sa Kagurangnan, asin nagsabi: Tadaw po baya ta an mga tawo kaipong magsorolsol asin pagbunyagan sa tubig? Asin an Kagurangnan nagsabi ki Adan: Hilnga Ako nakapagpatawad na kan saimong kalapasan na nangyari sa Hardin nin Eden.\n54 Magpoon kaidto nag-abot an kasabihan paluwas sa pag-iriba nin mga katawohan, na an Ake nin Diyos pinagpatawad na an orihinal na kasalan, na kun saen an mga kasalan nin mga magurang dae paninimbagon kan mga payo nin mga kaarakian, nin huli ta sinda pinagbilog na gikan pa sa pundasyon kan mundo.\n55 Asin an Kagurangnan nagtaram ki Adan, na nagsasabi: Habang kadakulon kan sakuyang mga kaarakian an pinaglihi sa kasalan, arog kaini kunsoarin na sinda nagpoon nang magtaralubo, an kasalan minatalubo sa saindang mga puso, asin sinda makakanamit nin pait, na tanganing sinda mapuwedeng makaaram na pahalagahan an marahayon.\n56 Asin ini ipinagtao sa sainda na makaaram nin marahay gikan sa maraot; kumbaya sinda mga ahente kan saindang mga sadire, asin Ako nakapagtao na sa saimo nin ibang batas asin kasugoan.\n57 Kumbaya ipagtukdo ini sa saimong mga kaarakian, na tanganing an gabos na mga katawohan, saen man na rona, kaipong magsorolsol, o sinda sa kadunungan dae makakapagmana sa kahadean nin Diyos, nin huli ta mayo na bakong malinig na bagay an makakapag-erok duman, o mag-erok sa saiyang presensiya; nin huli ta, sa lengguwahe ni Adan, an Tawo nin Kabanalan iyo an saiyang pangaran, asin an pangaran kan saiyang Bugtong na Pinili na Ake nin Tawo, na iyo ngani si Jesukristo, sarong matanos na Hukom, na maabot sa kaluntukan nin panahon.\n58 Kun kaya Ako matao saimo nin sarong kasugoan, ipagtukdong libre an mga bagay na ini sa saindong mga kaarakian, na magsasabi:\n59 Na sa paagi kan rason na kalapasan nag-abot an pagkahulog, na an pagkahulog nagdara nin kagadanan, asin habang ika ipinagmundag sa mundo sa paagi nin tubig, asin dugo, asin kan espiritu, na Ako an naghimo, asin naggikan sa alpog an sarong buhay na kalag, arog kaini kamo kaipong mamundag giraray pasiring sa kahadean nin langit, sa tubig, asin kan Espiritu, asin magin nalinigan na sa paagi nin dugo, na iyo ngani an Dugo nin sakuyang Bugtong na Pinili; na tanganing kamo mapuwedeng pakabanalon gikan sa gabos na kasalan, asin magtamasa nin mga tataramon kan eternal na buhay kaining mundo, asin an eternal na buhay sa mundo maabot, na iyo ngani an immortal na kamurawayan;\n60 Nin huli ta sa paagi nin tubig kamo magsusunod sa kasugoan; sa paagi kan Espiritu kamo mapagpananggana, asin sa paagi kan dugo kamo pakabanalon;\n61 Kun kaya ini ipinagtao tanganing mag-antabay saindo; an rekord kan langit; an Tagapaglinga; an matuninongon na mga bagay nin immortal na kamurawayan; an katotoohan kan gabos na mga bagay; iyan na nakakapagpakusog kan gabos na mga bagay, na nakakapaghimong mabuhay an gabos na mga bagay; iyan na nakakaaram kan gabos na mga bagay, asin nagkaigwa nin bilog na kapangyarihan na uyon sa kadunungan, pagkaherak, katotoohan, hustisya, asin paghukom.\n62 Asin ngonyan, hilnga, Ako nagsasabi sa saindo: Iyo ini an plano nin kaligtasan sa gabos na mga tawo, sa paagi kan dugo kan sakuyang Bugtong na Pinili, na maabot sa kaluntukan nin panahon.\n63 Asin hilnga, an gabos na mga bagay igwa kan saindang kaagidan, asin gabos na mga bagay pinaglalang asin pinaghimo tanganing magpatotoo sako, pareho sa mga bagay na temporal, asin mga bagay na espirituwal; mga bagay na yaon sa mga langit sa itaas, asin mga bagay na yaon sa kinaban, asin mga bagay na yaon sa irarom kan kinaban, pareho sa itaas asin irarom: gabos na mga bagay nagpapatotoo sako.\n64 Asin ini nangyaring naglipas, kunsoarin na an Kagurangnan nagtaram ki Adan, satuyang ama, na si nagngayo-ngayo sa Kagurangnan, asin siya pinagdara paharayo kan Espiritu nin Kagurangnan, asin pinagdara pababa sa tubig, asin ipinagpamugtak sa irarom nin tubig, asin ipinagdara paluwas sa tubig.\n65 Asin kaya siya pinagbunyagan, asin an Espiritu nin Kagurangnan nagbaba para saiya, asin kaya siya namundag sa Espiritu, asin nagin napakakusog sa laog nin tawo.\n66 Asin saiyang nadangog an sarong boses na nagluwas gikan sa langit, na nagsasabi: Ikan pinagbunyagan nin kalayo, asin kan Espiritu Santo. Iyo ini an patotoo kan Ama, asin kan Ake, na magpopoon ngonyan asin sa daeng kasagkoran;\n67 Asin ika nakasusog sa orden niya na mayong kapinunan nin mga aldaw o katapusan nin mga taon, gikan sa gabos na eternidad hanggan sa gabos na eternidad.\n68 Hilnga, ika saro sako, sarong ake nin Diyos; asin kaya lugod an gabos magigin sakuyang mga ake. Amen.


Home / Albay / Bicol News / Food / Tabaco City / Bukbok sa NFA rice, nahale na\nBukbok sa NFA rice, nahale na\nBicol Standard Newspaper Friday, August 31, 2018 Albay, Bicol News, Food, Tabaco City\nTABACO CITY (Bicol Standard) -- Pakalihis nin 7ng aldaw na "fumigation" asin 24 oras na pinadurosan, declarado na ngonian an 200,000 na sako nin bagas na binakal hale sa Thailand na mayo na nin bukbok, sabi kan Bureau of Plant Industry Quarantine Service (BPIQS).\nSegun ki Danilo Doblon, an manager sa Bicol kan BPIQS, pwede nang i-discarga an bagas hale sa barko para iwaras na sa lokal na mercado.\nAn BPIQS nag inspection sa MV Emperor 1 na naka doong sa pier an Tabaco City, poon pa kan sarong aldaw.\nMismong an mga representantes kan National Food Authority sa Bicol an nag testigo sa ginibong sampling kan BPIQS sa tulong batches kan barko.\nIdinagdag ni Doblon na nag gibo sinda nin rondom check asin pig resting an bagas na hale sa sako, asin napatunayan na "gadan na gabos" an bukbok.\nAn ginamit na "fumigant" o pan-spray, inaapod na Phosphine, na sarong chemical na nasa forma nin tabletas na iyo an pigbugtak sa lugar na nagtunaw pig patunaw sana tangani na maging "gas" na iyo an nakagadan kan buhay na peste.\nPakalihis nin pirang oras na pinadurosan an mga sinakong bagas, an sabi ni Doblon, an pig importar na bagas salvado nang kakanon.\nMientrastanto, sa enot na interview, ipinahayag ni Nelsie Alcantara, an spokesman kan NFA sa Bicol, na an shipment na ini parte kan 800,000 na sako nin imported na bagas na pig alokar para sa Bicol para ngonian na taon.\nBukbok sa NFA rice, nahale na Reviewed by Bicol Standard Newspaper on Friday, August 31, 2018 Rating: 5


Pinapagin Posible ni Jehova na Ika Magin Talingkas—An Jubileo | Pag-adal sa Torrengbantayan\nAn Torrengbantayan—Pag-aadalan na Edisyon | Disyembre 2019\nBASAHON SA Abua Acholi Afrikaans Aja Akha Albanian Aleman Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Español Estonian Ewe Fante Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Gitonga Gokana Greek Sign Language Greenlandic Griego Guadeloupean Creole Guarani Guatemalan Sign Language Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Sign Language Italiano Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Ruso Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nARTIKULONG PAG-AADALAN 50\nPinapagin Posible ni Jehova na Ika Magin Talingkas\n“Magdeklarar kamo nin katalingkasan sa saindong daga asin ibalangibog iyan sa gabos na nakaistar diyan.”—LEV. 25:10, NW.\nKANTA 22 Tindog Na an Kahadian—Lugod Dumatong Na Iyan!\n1-2. (a) Ano an jubileo? (Hilingon an kahon na “ Ano an Jubileo?”) (b) Ano an sinambit ni Jesus sa Lucas 4:16-18?\nSA NAGKAPIRANG nasyon, may ginigibong espesyal na mga selebrasyon para sa ika-50 taon kan pamamahala nin sarong hadi o reyna. An ika-50 taon na iyan sa parati inaapod na taon nin jubileo kan tagapamahala. An mga kaurugmahan sa pagselebrar kan jubileo puwedeng maglawig nin sarong aldaw, sarong semana, o mas haloy pa ngani, pero natatapos man giraray iyan, asin an kaugmahan na dara kaiyan madaling nalilingawan.\n2 Sisiyasaton niyato an sarong mas urog na jubileo na mas urog pa kisa sa sarong taon na kapiyestahan na isineselebrar kada ika-50 taon sa suanoy na Israel. An suanoy na Jubileong iyan nagdara nin katalingkasan sa mga tawo na nagselebrar kaiyan. Taano ta dapat kitang magin interesado diyan? Huling ipinapagirumdom sa sato kan taon nin Jubileo kan Israel an sarong pambihirang probisyon para sa nagdadanay na katalingkasan na itinatao ni Jehova dawa ngunyan, an katalingkasan na sinambit ni Jesus.—Basahon an Lucas 4:16-18.\nAno an Jubileo?\nAn jubileo sarong espesyal na anibersaryo. Isineselebrar kan mga Israelita an saindang Jubileo kada ika-50 taon. Puon kan panahon na maglaog an mga Israelita sa Dagang Panuga, minabilang sinda nin anom na taon, na sa panahon na iyan tatanuman ninda an daga, papatalubuon an itinanom, dangan aanihon iyan. An ikapitong taon magigin taon nin sabbath, na sa panahon na iyan dai puwedeng magtanom o magtakras. Pitong tigpipitong peryodo nin panahon (7 × 7 = 49) an bibilangon, dangan an sunod na taon, an ika-50, magigin taon nin Jubileo. Kun bibilangon puon sa paglaog kan mga Israelita sa Dagang Panuga, an inot nindang taon nin Jubileo nagpuon kan Tisri, 1424 B.C.E.—Lev. 25:2-4, 8-10.\nAn Jubileo sa Israel nagdara nin kaugmahan sa mga Israelita huling an mga dating uripon nagbaralik na sa saindang pamilya asin daga (Hilingon an parapo 3) *\n3. Arog kan sinasabi sa Levitico 25:8-12, paano nakinabang an mga Israelita sa Jubileo?\n3 Mas malinaw niyatong masasabutan an buot sabihon ni Jesus kan sambiton niya an dapit sa katalingkasan kun sisiyasaton ta nguna an dapit sa Jubileo na inareglo nin Diyos para sa saiyang suanoy na banwaan. Sinabi ni Jehova sa mga Israelita: “Pabanalon nindo an ika-50 taon asin magdeklarar kamo nin katalingkasan sa saindong daga asin ibalangibog iyan sa gabos na nakaistar diyan. Iyan magigin Jubileo para sa saindo, asin an lambang saro sa saindo dapat na bumalik sa saiyang pagsadiri asin an kada saro sa saindo dapat na bumalik sa saiyang pamilya.” (Basahon an Levitico 25:8-12.) * Sa sinundan na artikulo, pinag-ulayan ta kun paano nakinabang an mga Israelita sa semanal na Sabbath. Pero paano nakinabang an mga Israelita sa Jubileo? Buweno, ipamugtak na may sarong Israelita na nalubog sa utang kaya napiritan ining ipabakal an saiyang daga tanganing mabayadan an utang. Sa taon nin Jubileo, dapat na ibalik sa saiya an daga. Paagi kaiyan, an lalaki ‘makakabalik sa saiyang pagsadiri,’ asin dai mawawaran nin mana an saiyang mga aki. Sa ibang kaso man, kun an saro magtios nin grabe, tibaad kaipuhan niyang ipabakal bilang uripon an saro sa mga aki niya—o dawa an sadiri niya—para ipambayad sa utang. Sa taon nin Jubileo, an uripon dapat na “bumalik sa saiyang pamilya.” Kaya mayo nanggad nin siisay man na magigin permanenteng uripon! Mapagmalasakit talaga si Jehova!\n4-5. Taano ta dapat kitang magin interesado ngunyan sa suanoy na Jubileo?\n4 Ano an saro pang pakinabang kan Jubileo? Sinabi ni Jehova: ‘Mayo nin magigin dukha sa saindo huli ta bebendisyunan kamo [ni Jehova] na saindong Diyos sa daga na itinatao niya sa saindo.’ (Deut. 15:4, An Marahay na Bareta Biblia) Kabaliktaran nanggad iyan sa nangyayari sa kinaban ngunyan, na sa parati an mga mayaman lalong nagyayaman asin an mga tios lalong nagtitios!\n5 Bilang mga Kristiyano, bako kitang sakop kan Katugunan ni Moises. Iyan an dahilan kaya dai kita nagsusunod sa suanoy na areglo nin Jubileo dapit sa pagpatalingkas sa mga uripon, pagkanselar nin utang, asin pagbalik nin minanang daga. (Roma 7:4; 10:4; Efe. 2:15) Minsan siring, may marahay na dahilan kita na magin interesado sa Jubileo. Taano? Huling puwede tang maeksperyensiyahan an katalingkasan na nagpapagirumdom sa sato kan areglong itinao ni Jehova sa mga Israelita.\nIPINAISI NI JESUS AN KATALINGKASAN\n6. Sa ano kaipuhan na patalingkason an katawuhan?\n6 Kaipuhan niyato gabos na patalingkason huling mga bihag kita nin daing hirak na pagkauripon—mga uripon kita nin kasalan. Bilang resulta kan pagigin mga parakasala, kita naggugurang, nagkakahilang, asin nagagadan. Nahihiling kan dakul an patunay kaiyan pag naghihiling sinda sa salming o pag nagpapabulong sa doktor. Nadidisganar man kita pag nakakagibo kita nin mga kasalan. Inadmitir ni apostol Pablo na siya dinarang “bihag sa katugunan nin kasalan na yaon sa [saiyang] hawak.” Sinabi pa niya: “Hirak man sa sako! Siisay an masalbar sa sako sa hawak na ini na nagdadara sa sakuya nin kagadanan?”—Roma 7:23, 24.\n7. Ano an ihinula ni Isaias mapadapit sa katalingkasan?\n7 Marahay na sana ta an Diyos naggibo nin paagi tanganing mailigtas kita, o mapatalingkas sa kasalan. Mahalagang marhay an papel ni Jesus sa pagpatalingkas na iyan. Kan ikawalong siglo bago an satong Komun na Kapanahunan (Common Era), ihinula ni propeta Isaias an dapit sa dakulang pagpatalingkas sa maabot na panahon. Mas urog nanggad an maisasagibo kan dakulang pagpatalingkas na iyan kumpara sa taon nin Jubileo kan Israel. Siya nagsurat: “An espiritu kan Soberanong Kagurangnan na Jehova yaon sa sakuya, huli ta linahidan ako ni Jehova na magpahayag nin maugmang bareta sa mga mahuyo. Isinugo niya ako tanganing bendahan an mga nalugadan an puso, tanganing ibalangibog sa mga bihag an saindang katalingkasan.” (Isa. 61:1, NW) Kiisay nanunungod an propesiyang iyan?\n8. Kiisay nanunungod an propesiya ni Isaias mapadapit sa pagpatalingkas?\n8 An importanteng propesiyang iyan mapadapit sa pagpatalingkas nagpuon na mautob pagkatapos punan ni Jesus an saiyang ministeryo. Kan magduman siya sa sinagoga sa ginikanan niyang banwaan na Nazaret, binasa ni Jesus sa mga Judio na nagkakatiripon duman an mismong mga tataramon na iyan ni Isaias. Ipinanungod ni Jesus sa saiyang sadiri an mga tataramon na: “An espiritu ni Jehova yaon sa sakuya, huli ta linahidan niya ako na magpahayag nin maugmang bareta sa mga dukha. Isinugo niya ako tanganing ibalangibog sa mga bihag an saindang katalingkasan asin ibalangibog sa mga buta an pagbabalik kan saindang paghiling, tanganing palibrehon an mga inaapi, tanganing ihulit an taon nin marahay na buot ni Jehova.” (Luc. 4:16-19) Paano inutob ni Jesus an propesiyang iyan?\nAN MGA TAWONG INOT NA PINATALINGKAS\nSi Jesus mantang ipinapaisi an katalingkasan sa sinagoga sa Nazaret (Hilingon an parapo 8-9)\n9. Anong katalingkasan an linalauman kan dakul na tawo kan panahon ni Jesus?\n9 An katalingkasan na ihinula ni Isaias asin binasa ni Jesus nagpuon na itao kan inot na siglo. Kinumpirmar ini ni Jesus kan ipaisi niya: “Ngunyan, nauutob na an mga tataramon na ini sa Kasuratan na nadangog pa sana nindo.” (Luc. 4:21) An dakul na nakadangog sa binasa ni Jesus posibleng naglalaom nin pulitikal na pagbabago, nin katalingkasan sa Roma. Tibaad an iniisip ninda kapareho kan sa duwang lalaki na nagsabi: “Naglalaom kami na an tawong ini an magliligtas sa Israel.” (Luc. 24:13, 21) Pero aram niyato na dai dinagka ni Jesus an saiyang mga parasunod na magrebelde sa maringis na pamamahala kan Roma. Imbes, sinabi niya sa sainda na itao “ki Cesar an mga bagay na ki Cesar.” (Mat. 22:21) Kaya paano si Jesus nagtao nin katalingkasan kan panahon na iyan?\n10. Binuksan ni Jesus an dalan tanganing magin talingkas an mga tawo sa ano?\n10 Nagdigdi sa daga an Aki nin Diyos tanganing tabangan an mga tawo na magkamit nin katalingkasan sa duwang paagi. Inot, binuksan ni Jesus an dalan para magin talingkas an mga tawo sa nakakapagabat na marhay na mga doktrina na itinutukdo kan mga lider nin relihiyon. Dakul na Judio kaidto an uripon nin mga tradisyon asin salang mga paniniwala. (Mat. 5:31-37; 15:1-11) An mga naghihingakong espirituwal na mga giya garo mga giyang buta. Huling isinikwal ninda an Mesiyas asin an espirituwal na kaliwanagan na iinalok niya, nagdanay sinda sa kadikluman asin sa kasalan. (Juan 9:1, 14-16, 35-41) Paagi sa saiyang tamang mga katukduan asin marahay na halimbawa, ipinahiling ni Jesus sa mga mahuyo kun paano sinda makakatalingkas sa espirituwal na pagkauripon.—Mar. 1:22; 2:23–3:5.\n11. Ano an ikaduwang paagi na nagtao si Jesus nin katalingkasan?\n11 An ikaduwang paagi na nagtao si Jesus nin katalingkasan iyo an pagpatalingkas sa mga tawo sa pagkauripon sa minanang kasalan. Basado sa atang ni Jesus, mapapatawad nin Diyos an mga kasalan kan mga tawong nagpapahiling nin pagtubod asin inaako an pantubos na itinao Niya. (Heb. 10:12-18) Sinabi ni Jesus: “Kun patalingkason kamo kan Aki, kamo magigin tunay na talingkas.” (Juan 8:36) An katalingkasan na iyan mas dakula nanggad kisa sa katalingkasan na puwedeng akuon kaidto nin sarong Israelita sa taon nin Jubileo! Halimbawa, an saro na pinatalingkas sa panahon kan Jubileo puwede giraray na magin uripon, asin siyempre pag-abot nin panahon magagadan siya.\n12. Sairisay an inot na nakinabang sa katalingkasan na ipinaisi ni Jesus?\n12 Kaidtong Pentecostes 33 C.E., linahidan ni Jehova nin banal na espiritu an mga apostol asin an iba pang maimbod na mga lalaki asin babayi. Inampon niya sinda bilang saiyang mga aki tanganing pag-abot nin panahon buhayon sinda liwat pasiring sa langit para maghadi kaiba ni Jesus. (Roma 8:2, 15-17) An mga ini an inot na nakinabang sa katalingkasan na ipinaisi ni Jesus sa sinagoga sa Nazaret. An mga lalaki asin babaying iyan bako nang uripon nin palsong mga katukduan asin bakong suno sa Kasuratan na mga kaugalian kan Judiong mga lider nin relihiyon. Ibinilang man sinda nin Diyos na talingkas na sa nakakagadan na mga epekto nin kasalan. Matatapos an simbolikong Jubileo, na nagpuon kan lahidan an mga parasunod ni Jesus kan 33 C.E., sa pagtatapos kan Sangribong Taon na Paghadi ni Jesus. Anong marahay na mga bagay an mangyayari puon ngunyan sagkod sa katapusan kan Sangribong Taon na Paghadi ni Jesus?\nMga Detalye Mapadapit sa Simbolikong Jubileo\n30 C.E.: Ihinayag ni Jesus an katalingkasan sa sinagoga sa Nazaret (Luc. 4:21)\n33 C.E.: An simbolikong Jubileo nagpuon kan lahidan an mga parasunod ni Cristo (Roma 8:2, 15-17)\nNGUNYAN: Nakakamtan kan mga linahidan an dakul na pakinabang na dara kan simbolikong Jubileo\nSANGRIBONG TAON: Sa panahon kan Sangribong Taon na Paghadi ni Cristo, an mga tawo makakaeksperyensiya nin pagbabalik asin pagpatalingkas\nKATAPUSAN KAN MILENYAL NA PAGHADI NI CRISTO: Katapusan kan simbolikong Jubileo na sa panahon na iyan lubos nang napatalingkas an katawuhan sa kasalan asin kagadanan (Roma 8:21)\nMINILYON PA AN PAPATALINGKASON\n13-14. Apuwera sa linahidan na mga Kristiyano, sairisay pa an puwedeng mag-ako kan katalingkasan na ipinaisi ni Jesus?\n13 Sa satong panahon, minilyon na sinserong tawo hali sa gabos na nasyon an kabilang sa “ibang mga karnero.” (Juan 10:16) Dai sinda pinili nin Diyos tanganing maghadi sa langit kaiba ni Jesus. Imbes, sinasabi kan Bibliya na igwa sinda kan paglaom na mabuhay nin daing katapusan sa daga. Iyan daw an paglaom mo?\n14 Dawa ngunyan nag-aako ka na kan nagkapirang bendisyon na nakakamtan kan mga magigin kabilang sa langitnon na Kahadian nin Diyos. Paagi sa saimong pagtubod sa pinabulos na dugo ni Jesus, puwede kang maghagad nin kapatawadan sa saimong mga kasalan. Minaresulta iyan sa pagkaigwa nin matanos na kamugtakan asin malinig na konsiyensiya sa atubangan nin Diyos. (Efe. 1:7; Kap. 7:14, 15) Isipon man an mga bendisyon na nakakamtan mo huling pinatalingkas ka sa bakong suno sa Kasuratan na mga paniniwala na haloy mong pinangaptan. Sinabi ni Jesus: “Maaaraman nindo an katotoohan, asin an katotoohan mapatalingkas sa saindo.” (Juan 8:32) Nakakaugma nanggad na magkaigwa kan siring na katalingkasan!\n15. Anong katalingkasan asin mga bendisyon an inaasahan niyato sa maabot na panahon?\n15 Makakalaom ka na mas dakula pang mga bendisyon an maabot. Madali nang humiro si Jesus para halion an palsong relihiyon asin an maraot na pamamahala nin tawo. Poprotektaran nin Diyos an “sarong dakulang kadaklan” na naglilingkod sa saiya, dangan bebendisyunan niya sinda sa paraisong daga. (Kap. 7:9, 14) Dakulon an bubuhayon liwat asin magkakaoportunidad na mapatalingkas sa gabos na epekto kan kasalan ni Adan.—Gibo 24:15.\n16. Anong dakulang pagpatalingkas an naghahalat sa katawuhan?\n16 Durante kan Sangribong Taon na Paghadi, si Jesus asin an mga kairiba niyang tagapamahala matarabang tanganing an mga tawo magin perpekto sa pisikal asin espirituwal. An panahon na ini nin pagbabalik asin pagpatalingkas magigin arog kan Jubileo sa Israel. An gabos na tawo sa daga na naglilingkod nin maimbod ki Jehova magigin perpekto asin talingkas sa kasalan.\nSa bagong kinaban, ikakaugma niyato an paggibo nin kapaki-pakinabang asin nakakakontentong trabaho (Hilingon an parapo 17)\n17. Ano an ihinula kan Isaias 65:21-23 mapadapit sa mga lingkod nin Diyos? (Hilingon an ritrato sa cover.)\n17 An magigin buhay sa daga sa maabot na panahon makahulang ilinadawan sa Isaias 65:21-23. (Basahon.) An buhay diyan dai nanggad magigin makalangkag. Imbes, ipinaparisa kan Bibliya na an mga lingkod nin Diyos sa panahon na iyan magibo nin kapaki-pakinabang asin nakakaugmang trabaho. Sa katapusan kan Sangribong Taon na Paghadi, makakasigurado kita na “an mga linalang mismo mapapatalingkas man sa pagkauripon sa kalapaan asin magkakaigwa man kan mamuraway na katalingkasan bilang mga aki nin Diyos.”—Roma 8:21.\n18. Taano ta makakapagtiwala kita na igwang magayunon na puturong naghahalat sa sato?\n18 Kun paanong sinigurado ni Jehova na an mga Israelita magkakaigwa nin panahon na magtrabaho asin panahon na magpahingalo, arog man kaiyan an gigibuhon niya para sa saiyang mga lingkod sa papaabot na Sangribong Taon na Paghadi ni Cristo. Siyertong magkakaigwa nin panahon para sa espirituwal na mga aktibidad. Kaipuhan an pagsamba sa Diyos tanganing magin maugma ngunyan, asin magigin arog man kaiyan sa bagong kinaban. Iyo, igwa kita nin marahay na dahilan na mag-ugma huli sa marahay na mga trabaho asin espirituwal na mga aktibidad na aasahan niyato pag an gabos na maimbod na tawo namumuhay na sa Milenyal na Paghadi ni Cristo.\nAno an Jubileo kaidto sa Israel, asin paano nakinabang diyan an nasyon?\nPaano ni Jehova tinawan nin katalingkasan an mga linahidan?\nPaano ni Jehova tatawan nin lubos na katalingkasan an “ibang mga karnero”?\nKANTA 142 Pangangapot nin Marigon sa Satong Paglaom\n^ par. 5 Naggibo si Jehova nin sarong espesyal na areglo sa suanoy na Israel para ideklarar an katalingkasan. Iyan an Jubileo. An mga Kristiyano bakong sakop kan Katugunan ni Moises; pero importanteng maaraman ta an mapadapit sa Jubileo. Sa artikulong ini, aaramon ta kun paano ipinapagirumdom sa sato kan suanoy na Jubileo an sarong probisyon na ginibo ni Jehova para sa sato asin kun paano kita makikinabang diyan.\n^ par. 3 Levitico 25:8-12, NW: “Mabilang ka nin pitong taon nin sabbath, pitong tigpipitong taon, kaya an pitong taon nin sabbath maabot nin 49 taon. Dangan patanugon mo nin makusog an hamudyong sa ikasampulong aldaw kan ikapitong bulan; sa Aldaw nin Pagbayad sa Kasalan, ipadangog nindo sa bilog nindong daga an tanog kan hamudyong. Pabanalon nindo an ika-50 taon asin magdeklarar kamo nin katalingkasan sa saindong daga asin ibalangibog iyan sa gabos na nakaistar diyan. Iyan magigin Jubileo para sa saindo, asin an lambang saro sa saindo dapat na bumalik sa saiyang pagsadiri asin an kada saro sa saindo dapat na bumalik sa saiyang pamilya. An ika-50 taon sarong Jubileo para sa saindo. Dai kamo magsabwag nin banhi o mag-ani kan mga nagturubo sana hali sa mga tipasi na nagkahurulog asin dai man kamo magtipon nin mga ubas hali sa saindong mga puon nin ubas na dai nindo pigtakrasan. Huli ta Jubileo iyan. Dapat na magin banal iyan para sa saindo. An puwede sana nindong kakanon iyo an mga bunga kan mga tanom sa saindong daga na nagturubo na sana.”\n^ par. 62 DESKRIPSIYON KAN RITRATO: Sa taon nin Jubileo, an mga lalaking uripon pinapatalingkas asin puwede nang bumalik sa saindang pamilya saka daga.\nI-share I-share Pinapagin Posible ni Jehova na Ika Magin Talingkas\nw19 Disyembre p. 8-13\n“May Panahon na Itinalaan” Para sa Pagtrabaho Asin sa Pagpahingalo\nGurano Mo Kamidbid si Jehova?\nMga Magurang—Tukduan an Saindong mga Aki na Mamutan si Jehova\n“Magpasalamat . . . sa Gabos na Bagay”\nIndise nin mga Tema Para sa An Torrengbantayan na 2019\nText Mga opsiyon sa pag-download AN TORRENGBANTAYAN—PAG-AADALAN NA EDISYON Disyembre 2019\nI-share I-share AN TORRENGBANTAYAN—PAG-AADALAN NA EDISYON Disyembre 2019\nAN TORRENGBANTAYAN—PAG-AADALAN NA EDISYON Disyembre 2019


P20 na tarifa sa tricycle marhay na sa mayo\nAn Piston Development Cooperative, sarong cooperativa nin mga operator asin tsuper nin tricycle sa Ciudad nin Naga nagpahayag na sainda na sanang susunodon an pigmamandong flete kan City Ordinance No. 2020-40 nganing sanang magpadagos kan saindang hanap buhay dawa dikit sana an dilencia sa maghapon na pagkayod sa panahon kan General Community Quarantine (GCQ).\nSi Piston General Manager Domingo Porlaje nagpahayag an ordinansa na nagmamando na magpalunad sana nin sarong pasajero asin veinte pesos na singil sa flete sa trimobile igwa naman nin ipupuling P250 an tsuper sa saindang familia.\nIntegrated North Bound Jeepney Terminal sa rutang Naga, Canaman, Magarao, Bombon, Calabanga, Tinambac asin Siruma paralisado an operasyon mantang dai pa natatawan nin special permit an mga PUJs kan LTFRB nganing magbuelta sa saindang pagkayod. (dpa)\nSa pinasar na ordinansa ngonian na panahon kan GCQ dapat P20 an singil sa regular na pasajero asin P16 discounted fare sa senior citizens, persons with disability (PWD) asin estudiante.\nPiglimitaran kan City Hall an papalunadon sa trimobile nganing masunod an ‘;social distancing’’ na pigmamando sa guidelines kan inter-agency task force.\nSi Santos Nidea, 25 anyos nang tsuper nin tricycle asin miembro kan Piston nagsabi na sa sarong aldaw niyang pagkayod nakakatipon man siyang P750.00 mantang an P250 digdi iyo man an para sa operator asin an P250 para sa gasolina asin an tadang P250 iyo man an ipupuli sa saindang familia.\nIni kumpara kun bakong ECQ/GCQ inaabot man nin P1,000 alagad an P250 ngonian na GCQ marhay na sa mayo kumpara kan panahon kan ECQ mayo sindang kayod asin pambakal nin bagas para sa saindang familia envez naghahalat sana kan ayuda hale sa barangay, sabi pa ni Nidea.\nDinagdag pa ni Porlaje na kun normal sa panahon na mayong ECQ/GCQ, dakul man kuta an mga pasajeros alagad dakul man an mga nagkakayod na tricycle bakong arog ngonian na limitado sana.\nAn ordinansa nagsasabi pa na bako gabos na trimobile dapat magkayod alagad pigtukahan si mga nasa even number na ‘’0, 4, 6, asin 8 dapat sa aldaw nin mga Lunes, Miercules asin Viernes mantang si add number na ‘‘1, 3, 5, asin 9 sa mga aldaw nin Martes, Jueves asin Sabado, alagad pag aldaw nin Domingo pahingalo sinda gabos.\nApektado pa an saindang pagkayod huli ta kulang an mga pasajeros huli kan GCQ na mayo pang klase sa mga pribado asin pampublikong escuelahan sagcod na kulang pa an mga naglalaog sa trabajo.


Nag-aandam na an lokal na gobierno kan Ciudad nin Naga nganing iimplementar na an expanded wheel-clamp asin towing ordinance sa Enero 2020 sa mga vehiculos na naggagaraje sa mga binabawal na tinampo sa commercial district asin sa iba pang barangay na yaon sa centro kan ciudad.\nSi Rene Gumba, jefe kan Public Safety Office (PSO) kan City Hall nagpahayag sa Bicol Mail na igwa nang towing company alagad dai pa ma-implementar ngonian na taon mantang kaipuhan pag-andam an mga traffic sign sa mga lugar kan expanded wheel-clamp ordinance asin magkakaigwa pa nin information drive an ciudad.\nIni nganing dai maging sarahotan kan mga masinutil sa ordinansa na dai sinda nag-aaram dawa igwa nang enot na mga publicidad kaini kan nagtalikod na taon na dapat iimplementar kan Agosto 1, 2018.\nIginilid an implementasyon kan ordinansa nin huli ta mayo pang towing company asin lote na gigibohon na impounding area kan magugoyod na vehiculos.\nSinabi pa ni Gumba an towing company na nagpahayag kan saindang intensyon na magcontrata sa City Hall iyo an Maxicam Body and Bumper na sadiri ni Maximo Camacho.\nNamumugtak an saindang impounding area sa Bagumbayan Sur asin sainda nang pigpapakarhay an lugar na may hiwas nin labi sa tres mil metros cuadrado an lote.\nAn ordinansa na aprobaran sa Sangguniang Panlungsod kan Mayo 2, 2018 kan panahon ni dating Alcalde John Bongat dapat iimplementar kan Agosto 1, 2018 alagad huli kan mga kaulangan pig-uktaba muna.\nAn ordinansa may titulong ‘’An ordinance amending city ordinance No. 2006-065, by expanding the wheel-clamp ordinance and authorizing the towing of abandoned, stalled and illegally parked vehicles, providing guidelines for dispositions of towed autobiles, and imposing penalties for violations thereof.’’\nAn mga magkaka-darakop mamulta nin P1,500 hasta P5,000 asin igwa pang dugang na bayad sa pagbutong kan vehiculos pasiring sa impounding area. (DPAureus)


BASAHON SA Albanian Aleman Amharic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Griego Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Ossetian Polish Portuguese Pranses Quechua (Bolivia) Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tatar Thai Tsonga Turkish Ukrainian Vietnamese\nAN MGA Judio asin proselito nagtitiripon sa palibot kan mga disipulo ni Jesu-Cristo. Kapiestahan nin Pentecostes kaidto, asin an mga bisitang ini nagpasiring sa Jerusalem hale pa sa harayong lugar nin Roma sa solnopan asin nin Partia sa sirangan. Manlaenlaen na lenguahe an nadadangog sa grupong ini. Pero, an mga disipulo ni Jesus na nakikipag-olay sa sainda taga Galilea. An nagkapira sa nagngangalas na mga bisita naghapot: “Taano ta kita nakakadangog, an lambang saro sa sato, kan saiyang sadiring lenguahe na satong namundagan?”—Gibo 2:8.\nTuminindog si apostol Pedro asin ipinaliwanag an dahelan kan milagrong naheheling ninda. Tolos-tolos na naghimate an mga tawo. Rinibong bagohan an nabautismohan! (Gibo 2:41) Minsan ngani marikas na nagdakol an mga miembro kan kongregasyon, nagdanay iyan na nagkakasararo. “An kadaklan sa mga nagturubod sararo an puso asin kalag,” an sabi kan kagsurat sa Biblia na si Lucas.—Gibo 4:32.\nAn rinibo na nabautismohan kan aldaw nin Pentecostes kan 33 C.E. gustong magdanay sa Jerusalem nin mas haloy tanganing orog pang makanood manongod sa saindang bagong pagtubod. Alagad dai ninda napag-andaman an pagdadanay nin arog kaiyan kahaloy duman. Huli kaini, nagkaigwa nin temporaryong pangongolekta nin kuarta. An nagkapirang nagtutubod gikan sa boot na ipinabakal an saindang mga rogaring asin dinara sa mga apostol an kabaklan tanganing ikawaras sa mga nangangaipo. (Gibo 2:42-47) Marahayon nanggad na pagpaheling nin pagkamoot asin pagkamatinao!\nAn tunay na mga Kristiano pirmeng igwa kan siring na mamomoton asin matinaong ugale. Ngonyan, an Kristianong kongregasyon padagos na may pagkasararong naglilingkod ki Jehova na “sararo an puso asin kalag.” An indibiduwal na mga Kristiano may pagkamatinaong nagkokontribwir kan saindang panahon, kosog, asin kuarta tanganing ihulit an maogmang bareta asin suportaran an intereses kan Kahadean nin Dios.—Helingon an kahon na “Mga Paagi nin Pagtao na Pinipili nin Nagkapira.”\n[Kahon sa pahina 6, 7]\nMGA PAAGI NIN PAGTAO NA PINIPILI NIN NAGKAPIRA\nMGA KONTRIBUSYON SA PAMBILOG NA KINABAN NA GIBOHON\nAn dakol nagtatagama, o nagbabadyet, nin kantidad na ibinubugtak ninda sa mga kahon nin kontribusyon na may nakasurat na “Worldwide Work.”\nKada bulan, ipinapadara kan mga kongregasyon an kantidad na ini sa opisina kan Mga Saksi ni Jehova na naglilingkod sa saindang nasyon. An boluntad na mga donasyon na kuarta puede man na direktang ipadara sa Watch Tower Bible and Tract Society of the Philippines, Inc., P.O. Box 2044, 1060, Manila, o sa sangang opisina kan Mga Saksi ni Jehova na naglilingkod sa saindong nasyon. An mga tseke na ipinapadara sa adres na nasa enotan maninigong gibohon na payable to “Watch Tower Society.” An mga alahas o iba pang mahalagang bagay puede man na idonar. An sarong halipot na surat na nagsasabing iyan direktang regalo maninigong iiba sa mga kontribusyon na ini.\nAREGLO SA IPINAGKATIWALANG KUARTA NA KONDISYONAL NA DONASYON\nPuedeng ipagkatiwala an kuarta sa Watch Tower Society tanganing magamit sa pambilog na kinaban na gibohon. Minsan siring, ibabalik an donasyon kun hagadon kan nagdonar. Para sa dugang pang impormasyon, makikomunikar tabi sa Treasurer’s Office sa adres na sinabi sa enotan.\nPAGPLANO PARA SA PAG-ABULOY\nApuera sa direktang mga regalong kuarta, igwa nin iba pang paagi nin pagtao para sa kapakinabangan kan paglilingkod sa Kahadean sa bilog na kinaban. Kabale digdi an:\nSeguro: An Watch Tower Society puedeng gibohon na benepisyaryo nin polisa sa seguro sa buhay o nin plano sa pagretiro/pension.\nMga Deposito sa Bangko: An mga deposito sa bangko, sertipiko nin deposito, o indibiduwal na deposito sa pagretiro puedeng ipagkatiwala o gibohon na payable to Watch Tower Society pagkagadan kan nagdeposito, kaoyon kan lokal na mga kahagadan sa bangko.\nStocks Asin Bonds: An stocks asin bonds puedeng idonar sa Watch Tower Society bilang direktang regalo.\nDaga Asin Harong: An ikakapabakal na daga asin harong puedeng idonar magsalang paagi sa direktang pagregalo o, sa kaso nin residensial na rogaring, paagi sa pagreserba sa nagdonar nin propiedad sagkod na nabubuhay, asin sia puedeng magpadagos na mag-istar dian sagkod na sia nabubuhay. Paaramon an sangang opisina sa saindong nasyon bago ibalyo sa ngaran kan Watch Tower Society an ano man na daga asin harong.\nGift Annuity: An gift annuity sarong areglo kun saen ibinabalyo nin saro an kuarta o securities sa designadong korporasyon na ginagamit kan Mga Saksi ni Jehova. Karibay kaiyan, an nagdonar, o saro na dinesignaran kan nagdonar, maresibi nin espesipikong annuity payment kada taon sagkod na nabubuhay. An nagdonar binabawasan sa buhis sa ginaganar para sa taon na naestablisar an gift annuity.\nMga Testamento Asin Kabuhayan na Ipinagkatiwala: An propiedad o kuarta puedeng ipamana sa Watch Tower Society paagi sa sarong testamento na ginibo sa legal na paagi, o an Watch Tower Society puedeng gibohon na benepisyaryo nin sarong kontrata sa kabuhayan na ipinagkatiwala. An kabuhayan na ipinagkatiwala na an nakikinabang sarong relihiosong organisasyon puedeng magtao nin nagkapirang bentaha sa pagbuhis.\nSiring kan ipinaparisa kan terminong “pagplano para sa pag-abuloy,” an klaseng ini nin mga donasyon natural sanang nagkakaipo nin pagplano kan nagdonar. Tanganing tabangan an mga indibiduwal na gustong tawan nin pakinabang an pambilog na kinaban na gibohon kan Mga Saksi ni Jehova paagi sa sarong klase nin pagplano para sa pag-abuloy, sarong brosyur an inandam sa Ingles asin Kastila na may titulong Charitable Planning to Benefit Kingdom Service Worldwide. Isinurat an brosyur tanganing magtao nin impormasyon dapit sa laen-laen na paagi nin pagtao nin regalo magsalang ngonyan o paagi sa pamana pagnagadan. Pagkatapos na mabasa an brosyur asin maghapot sa sadiri nindang kinokonsulta sa ley o buhis, dakol an nakatabang sa pagsuportar sa relihioso asin humanitaryong mga aktibidad sa bilog na kinaban asin ginamit sa pinakalubos na paagi an mga benepisyo ninda sa buhis mantang ginigibo iyan. Puedeng makakua kan brosyur na ini paagi sa direktang paghagad nin kopya sa Charitable Planning Office.\nPara sa dugang pang impormasyon, puede kamong makikomunikar sa Charitable Planning Office, magsalang paagi sa pagsurat o pag-apod sa telepono, sa adres na nakalista sa ibaba, o puede kamong makikomunikar sa sangang opisina kan Mga Saksi ni Jehova na naglilingkod sa saindong nasyon.\nI-share I-share Paglilingkod sa Dios na “Sararo an Puso Asin Kalag”